text:
Boneiru
Pronóstiko di poblashon Hulanda Karibense 2021-2050
Corina Huisman i Coen van Duin
CBS a traha un pronóstiko di poblashon nobo pa e munisipionan di Hulanda Karibense. Den e memo aki ta duna un splikashon di e resultado- i diferensianan mas importante kompará ku e pronóstiko anterior di 2020.
Den e pronóstiko aktual di poblashon, a prosesá datonan resien. E informashon adishonal aki tin partikularmente influensia riba loke ta spera pa imigrashon i emigrashon. A hasi kalkulashonnan nobo di e komportashon di regreso di migrantenan. Den e pronóstiko anterior, esakinan tabata basá ainda riba datonan tokante migrashon te ku 2017, i awor esaki ta te ku 2020. Tambe a rekalkulá e patronchinan di edat di imigrante- i emigrantenan basá riba e datonan nobo.
E pronóstiko nobo ta premirá un emvehesimentu ménos fuerte di poblashon di e islanan kompará ku e pronóstiko anterior. Segun e pronóstiko nobo, un proporshon mas grandi di imigrante di Hulanda Oropeo lo bai bèk di manera ku e proporshon di grandinan riba e islanan lo oumentá ménos fuerte. Ta ferwagt ku e kantidat di habitante di Hulanda Karibense lo oumentá di 27 mil na e momentunan aki pa 31 mil den 2030. E pronóstiko di aña pasá tabata spera algu ménos ku 32 mil habitante den 2030.
Suposishonan di migrashon, corona
E pandemia di corona ta hungando un ròl for di mart 2020. Ta parse ku tantu emigrashon di personanan ku a nase na Hulanda Karibense komo imigrashon di personanan ku a nase pafó a keda limitá pa e motibu aki. E espektativa ta ku e saldo di migrashon nèto (imigrashon deskontando emigrashon) pa 2021 ta mas òf ménos 200 mas abou ku lo tabata e kaso sin e pandemia.
Ta ferwagt ku e redukshon aki ta temporal. A asumí ku e influensia limitativo di e pandemia riba emigrashon di personanan nasé na Hulanda Karibense den 2023 lo a keda redusí te na un terser parti i den 2024 lo a disparsé kompletamente. Ta asumí esaki tambe pa imigrashon for di Hulanda Oropeo. A asumí ku imigrashon for di otro paisnan pafó di anterior Antia Hulandes lo keda redusí un tiki mas largu. E konsekuensianan ekonómiko di e pandemia riba por ehèmpel turismo, por dura un tiki mas, loke por limitá e demanda pa trahadónan estranhero. A asumí ku serka e grupo aki e restrikshon di imigrashon lo baha na mitar pa 2023 i lo disparsé kompletamente den 2025. Ta parse ku emigrashon for di Aruba, Kòrsou i Sint Maarten ya no ta limitá mas pa e pandemia.
Suposishon di migrashon, riba término largu
Segun e kalkulashonnan nobo, un proporshon mas grandi di imigrantenan nasé na Hulanda Oropeo finalmente lo bolbe bai: 91 porshento, kompará ku 75 porshento den e pronóstikonan di 2019 i 2020. Ta resultá ku imigrantenan ku ya tin algun aña na Hulanda Karibense, ta imigrá tòg mas frekuente ku segun kálkulonan anterior. Tambe e porsentahe ahustá di salida di imigrantenan di Aruba, Kòrsou i Sint Maarten ta mas haltu (66 porshento di salida en bes di 50 porshento). E espektativa pa loke ta trata imigrantenan for di otro paisnan, ta ku e proporshon ku ta bai bèk, al kontrali, ta keda redusí un tiki (76 porshento na lugá di 80 porshento). E espektativa di e proporshon di emigrantenan nasé na Hulanda Karibense ku finalmente ta bai bèk tambe a keda redusí: di 57 porshento pa 54 porshento.
E patronchi di edat di imigrante- i emigrantenan a kambia e último añanan i pa e motibu ei, a kalkulá nan di nobo pa e ‘update’ aki. Den e pronóstiko di 2019 i 2020, e sifranan tokante 2011-2017 tabata determinante na momentu di kalkulá e patronchinan aki, ku awor ta aktualisá pa 2015-2019. E ahuste mas importante tabata na e patronchinan di edat pa emigrashon. Segun e kalkulashonnan nobo, un proporshon mas chikitu di imigrante ta konsistí di personanan den kareda di binti aña i un proporshon mas grandi di edat medio òf mas grandi.
Meskos ku den e pronóstikonan di 2019 i 2020, for di 2050 ta asumí un saldo di migrashon sero, pues anualmente mes tantu imigrante ku emigrante. Entre 2030 i 2050 a asumí ku e saldo gradualmente lo baha te sero.
Suposishon di mortalidat
Desde komienso di e pandemia a registrá 17 morto pa motibu di Corona na Hulanda Karibense (situashon entrante 26-7-2021). E pronóstiko di 2020 a asumí solamente algun morto èkstra pa aña pa motibu di corona, debí na e poblashon hóben di e islanan i pa motibu ku te ku mei 2020 ainda no a mira mortalidat èkstra. Den 2020 e total kantidat di morto na Hulanda Karibense tabata 19 mas tantu ku loke tabata spera. Tambe pa 2021 ta spera ku mortalidat lo ta un tiki mas haltu debí na corona. Pa e añanan despues, meskos ku pa e pronóstiko anterior, ta asumí ku e riesgonan di mortalidat pa habitantenan di Hulanda Karibense ta baha ku e mes un ritmo ku pa habitantenan di Hulanda Oropeo. Pa Sint Eustatius ta spera riba término mas largu ménos morto ku den e pronóstiko di 2020. Esaki ta un konsekuensia di e asunshonnan di migrashon adaptá, di manera ku ta premirá un subida mas leve di e kantidat di grandinan riba e isla.
Suposishon di nasementu
E kantidat di nasementu na Hulanda Karibense tabata na 2020, 33 mas ku a premirá den e pronóstiko. Pa e motibu ei tambe finalmente a ahustá e espektativanan di e kantidat di yu pa kada hende muhé na Hulanda Karibense pa riba. Pa Boneiru i Sint Eustatius ta premirá pa término mas largu un kantidat mas grandi di habitante di alrededor di 30 aña ku den e pronóstiko anterior, ku konsekuensia tambe un kantidat di nasementu mas haltu. Esaki ta bin pa motibu ku e patronchinan di edat di migrantenan a kambia último añanan, loke ku a inkluí den e pronóstiko nobo.
E kantidat di habitante di Hulanda Karibense a krese den e periodo di promé di yanüari 2011 te promé di yanüari 2021, di 21 mil pa 27 mil. Esaki ta enserá un kresementu di alrededor di dos porshento i mei pa aña. Den 2030 e pronóstiko ta premirá un kantidat di 31 mil habitante, un kresementu di poblashon di 1,6 porshento pa aña. Den e pronóstiko alrededor di aña 2050 e kresementu ta para. Hulanda Karibense e tempu ei lo tin kasi 34 mil habitante segun espektativa.
Di e tres islanan e kantidat di habitante di Boneiru a krese mas duru for di 2011. E pronóstiko tambe ta premirá pa Boneiru un kresementu mas fuerte: di 22 mil na komienso di 2021 pa 27 mil den 2030 i 28 mil den 2050. Sint Eustatius ta krese segun espektativa di 3,1 mil habitante na komienso di 2021 pa 3,7 mil den 2050. Pa Saba ta spera un kresementu di 1,9 mil pa 2,3 mil habitante.
E pronóstiko anterior tabata premirá pa Boneiru den 2050 un kantidat di habitante ku tabata mas òf ménos 700 mas tantu ku segun e pronóstiko nobo. Pa Sint Eustatius, e kantidat di habitante den e pronóstiko anterior tabata mas òf ménos 200 habitante mas, pa Saba 100 mas.
E proporshon di habitante di Hulanda Karibense ku a nase na Hulanda Karibense, òf riba un di e islanan Aruba, Kòrsou òf Sint Maarten, ta keda segun espektativa te 2030 riba e nivel aktual di 56 porshento. Mas òf ménos 14 porshento di e habitantenan a nase na Hulanda Oropeo i 30 porshento otro kaminda. Esei ta keda e kaso tambe segun espektativa te 2030. Den e añanan ku ta sigui e proporshon di habitantenan ku a nase na eks Antia Hulandes òf Hulanda Oropeo ta baha un tiki segun e pronóstiko i e proporshon ku a nase na otro kaminda ta subi ku 3 punto di porshento. Den e pronóstiko di 2020 e proporshon di hulandesnan oropeo tabata den 2030 mas òf ménos 2 punto di porshento mas haltu i e proporshon di habitantenan nasé otro kaminda tabata 2 punto di porshento mas abou ku den e pronóstiko nobo.
Hulanda Karibense ta envehesé. Na komienso di 2021, 13 porshento di e poblashon di Hulanda Karibense tabatin 65 aña òf mas. E proporshon di e grupo aki ta bai subi segun e pronóstiko. Pa 2030 ta premirá ku 19 porshento di e poblashon ta konsistí di personanan di 65 aña i mas, pa 2050 28 porshento. Komo ku segun e pronóstiko nobo un proporshon mas grandi di imigrante for di Hulanda Oropeo lo bolbe bai bèk, e proporshon di grandinan den e pronóstiko nobo ta subi ménos fuerte ku den esun anterior. E pronóstiko di 2020 tabata premirá ku 20 porshento di e poblashon lo a konsistí di personanan di 65 aña i mas i 30 porshento den 2050.
Boneiru
Nòchi Willem, konehero di Union Sindikal Boneriano, USIBO
Sindikalismo na Boneiru (parti 2)
Siman pasá mi a elaborá riba e prinsipio di Independensia Sindikal i nos a trata e diferente aspektonan di Independensia Sindikal.
Awe lo mi elaborá riba e otro prinsipionan ku ta forma e base di sindikalismo. Un di nan ta: Demokrasia Sindikal
¿Kiko ta demokrasia Sindikal ?
Den sindikato e práktiká di demokrasia ta direkto i partisipativo. Esaki kier men ku representantenan sindikal ta ser elihí atraves di elekshonan statutario. Tur miembro tin derecho di bos i voto pa skohe i ser skohé i tur akuerdo mester tin apoyo i sosten di mayoría. Demokrasia sindikal ta basá riba e echo ku tur desishonnan grandi ku e organisashon ta tuma ta surgi for di asamblea (kongreso) general den kual ta partisipá e mayoría di e miembronan. Miembronan sin ningún opstákulo por opiná por ehèmpel ku si ta bai wèlga òf otro tipo di lucha. Pa disidí riba wèlga por ehèmpel ta e miembronan ta disidí ora ta welga, e kurso di e welga i akshonnan ta tuma. Ta nan tin e palabra definitivo i final.
Demokrasia sindikal ta tambe e prinsipio di kada trahadó pa skohe den libertat kua sindikato e ta afiliá na dje. Esaki ta ankrá den nos konstitushon. Nos ta ilustrá esaki awe ku e kaso k uta tumando lugá na Selibon kaminda trahadónan a disidí ku nan kier afiliá na otro sindikato pa defendé nan interesnan.
Art. 8 Grondwet van Nederland ku ta grodnwet ku ta konta pa Boneiru tambe
Het recht tot vereniging wordt erkend. Bij de wet kan dit recht worden beperkt in het belang van de openbare orde.
Na papiamentu e artikulo aki ta bisa: E derecho di asosiashon ta rekonosé. Solamente pa via di lei por limita e derecho aki na interés di orden públiko,
ILO, ku ta International Labour Organisation tambe ta defendé i rekonosé e derecho fundamental di e trahadó pa lanta of pa djoin un organisashon sindikal. E ta bisa:
The right of workers to form and join organizations of their own choosing is an integral part of a free and open society.
Na Papiamentu e ta bisa:E derecho di trahadónan pa lanta òf djòin organisashonnan di nan propio eskoho ta parti integral di un sosiedat liber i habri, esta un sosiedat demokrátiko.
Den e kaso di SELIBON ta e derecho aki e trahadónan a usa pa disidí den tur libertat ku nan ta bai afiliá na un sindikato di nan preferensha. I tur sindikato, pero tambe dunadó di trabou, den e kaso aki gerensia di SELIBON mester respetá e derecho aki inkondishonalmente.
E menasanan, e intimidashonnan, e deklarashonnan ku trahadónan lo pèrdè nan derechonan ankrá den nan CAO, akusashonnan di traishon, forsa pa keda retené kontribushon, metementu di miembronan di gerensia ku ta manda hende bai te na kas di e trahadónan ku a disidí di bai afiliá na otro sindikato ta totalmente robes i for di sla.
E ta pone un mancha grandi riba e sindikato ku ta hasi e práktikanan aki i e ta mustra ku gerensia di e kompania no ta respetá demokrasia i komo ku ta un kompania di gobièrnu, gezaghèber i bestuurscollege inmediatamente mester instruí e gerensia pa apstené su mes for di e práktikanan maligno aki.
Pa haña klaridat ta kua di e sindikatonan tin mayoría di e trahadónan organisá, tantu Selibon komo AFBW a pidi mediador di gobiernu pa organisá un referendem na Selibon. Konforme nos leinan e mediadó riba término korto lo organisá esaki i tur trahadó ku derecho di voto lo por partisipá na e referèndem i den tur libertat i sekresia nan lo por vota pa e sindikato di nan preferensia.
Ta bon pa liderato di sindikato den e dianan ku ta bin duna informashon ophetivo na e trahadónan di Selibon tokante e referèndem ku ta na kaminda. Ta bon tambe pa mustra gerensia pa keda leu for di e derecho di e trahadónan i ni direkto ni indirekto trata na influenshá e trahadó. Sigur mester mustra gerensia, den e kaso aki sr. Rudsel Leito pa e i su miembronan di staf apstené nan mes di tur klase di akshon ku ta hole menasa, intimidashon o represaya kontra kualkier trahadó ku ta bai hasi uzo di su derecho di eskoho liber na kua organisashon sindikal e kier pertenesé. Si bo no kier tin guera ku lagadishi no planta bonchi kantu di trankera. Si Selibon kier pas laboral, antó laga e referéndum tuma lugá den tur trankilidat i libertat. Esaki ta konta tambe pa e sindikatonan ku a partisipá na e referéndum. Keda korda ku boso prinsipio ta pa SIRBI INTERES DI E TRAHADO I SU FAMIA i no propio interés.
Boneiru
Selebrashon di Dia di Boneiru ku sintimentu miksto
Kralendijk–Awe 6 di sèptèmber pueblo boneriano a selebrá Dia di Boneiru kuminsa for di mainta ku reunion Solèm, siguí pa hisamentu di bandera kompañá pa himno adaptá kual ta hopi kuestionabel den komunidat pa despues palabranan di Pastor Mark Hooijschuur, sigui pa gezaghèber interino, sigui pa diputado Nina Den Heyer pa despues presentashon un kor I 4 kantante pa despues Honda siudadanonan di honor pa despues un show di Baile pa kloudurá e programa ofisial di Boneiru.
E aña aki ta di 70 aña pasa ku Konseho Insular a reuní pa promé bia i 39 aña pa promé e selebrá e promé Dia di Boneiru.
Skirbí pa Tico Janga.
E promé barku krusero a drenta haf di Kralendijk despues di 18 luna pa promé bia. Pabien i nos ta spera ku no te promé i último. Un esfera positivo a reina djaweps último. Ta bai trata pa haña mas barku krusero pero ku e situashon di e pandemia ku ta asotando mundu kosnan ta kambia un ora pa otro.
E forma ku e toformentu na nos himno a bai, ta kuestionabel, ta algu ku regardá un isla su intidat anto ta hasié den sekresia? Mi ta wak mas leu ku defakto meter a asta bin ku enkuesta òf un referendum pa sondea. Tin hende ke hasi wega prèt paso nan no tin noshon di kiko ta trata aki.
*
Tin persona ta kere ku ta empleadonan di Servisio di Kultura, Arte i Literatura ta inbolví den e proyekto modernisashon di himno di Boneiru, luga ta empleadonan di R&O ku Handhaving.
*
Nos a komprondé ku for di prensipio di e proyekto di himno aki servisio di Komunikashon tabata poko envolví. Pero desde ku un di e empleado ku tabata enkargá ku parti e proyekto a keda trasladá pa SKAL
tantu servisio di komonikashon ni SKAL no ta involví mas manera mester ta .
“*“
Ami ta haña redikulo ku un asuntu di kambia un himno komo sorpresa. Si tabatin transparensia informá pueblo kiko ta bai pasa ku ta bai kambia nos himno nashonal ta algu sagrado I mester a traha un komishon hasi e estudio i konsehonan korespondiente pa bai K.I. I pidi pa kambia e himno pa inkorporá otto instrument pa modifiká e himno. Asta kisas puntra Pueblo kiko e ta pensa. Ta kambia a kambia e himno sin niun prrvio aviso. Asina ku hinka un otro instrument den ta un kambio. Asina ku modifiká un kansion himno etc, ta kambio. Kuenta di no a kambia letra, melodia pero a hinka blas instrument violin chelo ta kambio. E forma ku e kos aki a bai ta kuestionabel.
“* “
Un himno no ta un disko ku ora un hende haña ta bon e ta entamá un proyekto pa kambia un himno. Ta kos serio i sensible ku mester poné debidamente. Meskos lo por a hasié ku bandera di Boneiru i dia 6 Sept haña nos ku sorpresa ku a kambia koló di e bandera. Mi ta komentá paso mi a traha na V&P / comunicatie. Dikon SKAL ku ta un servisio di kultura no ta den?
“* “
E ora ei por a usa e fondo pa otro proyekto. Por ehèmpel siña i eduká e bandanan krioyo kiko ta musika KULTURAL folkliriko i ya nos ta stòp di daña nos folklor sin sa.
“*“
Awor si Hulanda no a poné fondo disponibel lo a modifiká e himno.
“*“
Kolegio Ehekutivo riba proposishon di diputado enkarga ku kultura, despues di a analisá e supsidio ku eksklusivamente mester keda usa pa kultura a disidi ku lo bai modernisa e akompanjamentu musikal di nos himno di Boneiru. Pa tal rason a lanta un komishon di musikonan i artistanan boneriano pa realisá e proyekto aki. Tambe lo tin un kuerpo di hurado ku lo evalua e produkto E produkto final den un forma di un regalo lo keda presenta riba 6 di september 2021 riba Dia di Boneiru. Ku un publikashon asina aki ora e desishon a kai na mi humilde opinion lo a evitá tur sorto di diskushon i spekulashon. Esaki yama TRANSPARENSHA DI GOBERNASHON.
“* “
E asuntu ku himno ta bira bieu i nos ta den tempu moderno pa mi no ta un argumentu. Himno no sa bira bieu ni no sa kambia himno. Nos tin prueba di paisnan ku a bira independiente en siglo nan pasá ku ofisialmente nunka a kambia nan himno. Ta nos so ku nos lokura ku ta keda kambia himno, kambia status i bira kolonia bèk na lugá ku nos a traha ba bienestar di pueblo pa progreso nos politikonan sinberguensa a enrikesé nan mes i desgrasiá un pais.
“* “
Awor nos ta blo sigui slijm Hulanda ku no tin niun tiki rèspèt pa nos.
“* “
De nuchtere Nederlander aan het woord, segun Nochi Willem. Den e konteksto aki e ta ofresè un alternativa realístiko. Si proyektá su pensamentu riba Boneiru den konteksto di komportashon elektoral di nos pueblo mi kier bisa esaki. Ohalá na interes di pueblo boneriano e partidonan MPB, DP, UPB i Frakshon Coffie por surpasá nan sombra i bin ku un Bestuurscollege ku realmente ta bai atendè e problemanan serio ku nos ta konfrontá. Pa logra esaki ta deseabel pa bai mesa di negaosashon, bèk, ya ku e gritu komun ku nos ta tende di mandatarionan aktual pero tambe den komunidat ta ku e struktura estatal mankaron i spesialmente e forma ku a duné kontenido ta strobando e desaroyo sano, durdero i sostenibel di Boneiru. I si ta nesesario forma un Besturuscollege ku un programa te na e próksimo elekshon ku ta atendê esaki ku tur seriedat.
“* “
Biniendo bèk riba e bòmbòshi di himno, no ta e hóben Ito Martis kumunidat tin problemá kuné, sino e diputado i OLB. Pasó tin algun grappermakker ku no tin niun tiki noshon di kiko ta kome i bebe di himno i kultural, ta papia idiotes i brua tera. Komo ku nan ta insinuá ku nos no ta duna rekonosémente na nos artistanan. Loke no ta kuadra ku berdat. Nos ta kuestioná gobièrnu kon e asuntu aki a bai.
“* “
Esmas ta e forma no transparente ta kuestionabel den e kaso di himmo aki. Komo ku por bin ku un koro celestial mes si nan ke, pero bo no por ni mag sorprendé un pueblo ku su himno ku no ta aprobá pa Konseho Insular i pueblo.
“*“
Esmas no por tasina ku un gobièrnu pa medio di su diputado enkargá ku kultura i asuntunan sosial ta minimalisá/ kòrta den asuntunan sosial pa kombatí pobresa, ta kita fondonan distiná pa Plataformanan di bario antó ta bai di akuerdo ku suma supstansial di kasi 44 mil $ pa ahustá himno i traha un mini dokumentario di e himno di Boneiru, pa presenté Dia di Boneiru siendo e pueblo no por partisipá aktivamente né presentashon i selebrashon di Dia di Boneiru.
“* “
E akto nan aki ta un bòftá den kara di pueblo boneriano i ta supestimá e komunidat su inteligensia. Mientras ta karesé di fondo pa drecha kalidat di bida kultural i sosial ekomomiko den barionan di Boneiru ta malgastá fondonan for di Hulanda destiná pa kultura. Si ta gobièrnu di Boneiru mes mester lo a saka e montante ski cpa renobá himno lo e no a saké, esei nos ta sigur.
“* “
Ta malversashon di fondonan sin ta un proyekto di prioridat mirando e situashon ku nos ta pasando aden.“Ku asombro i alabes hopi interogansia Gabriel Mercera i Peter Silberie mester a tuma nota den medionan di komunikashon, ku porfin ta bai hasi kambio na himno di Boneiru.
“*“
Motibu di esaki ta ku ámbos persona den pasado ( 3 aña pasá), komo hefe interino di SKAL i hefe di Indebon a kuminsa ku e proyekto, despues ku Sr. Jairo Evertsz a aserká Peter Silberie pa kambio na e himno.
“*“
Intenshon di e kambionan tabata pa medio di teknologianan moderno, ahustá e himno i hasi esaki ku musikonan lokal. Spesifikamente ahustá e musika, manera e melodia i areglo antó na e letra lo no kambia nada.
“* “
Mi a skirbi i papia splika ku e puesto di trabou belasting hefe prison brantwer ZVK etc ku ta bou mando di Hulanda, ta keda ehekutá pa distemá di roleer pa Hulandesnan haña opurtunidat pa disfrutá in de tropen.
Daily Nobo
Violadó di yu di kriansa a bai apelá kastigu i a haña mas aña aserka
Mark Mingo ta demandá OM pa miones di florin!
Kuminsá orientá mucha di skol di trempan riba tentamentu na skol
Rapòrt tokante kombatimentu di tentamentu i diskriminashon den skolnan
Curator kier a kobra PDVSA US$41,6 mion pa un debe di US$1.777.740
tema di Siman di Kultura: “Ban Kunuku ban Planta”
Manuel no ta digno pa representá Kòrsou mas
Girigorie (PAR) ta rekonosé balor di kombersashonnan ku Ulandesnan
Viktima a bai kobra kompensashon di seguro sin konsulta ku su abogado
Quincy Girigorie a manda mensahe fuerte pa Ulanda na nòmber di Kòrsou
Trending
-
Lokal6 days ago
tema di Siman di Kultura: “Ban Kunuku ban Planta”
-
Lokal6 days ago
Manuel no ta digno pa representá Kòrsou mas
-
Lokal6 days ago
Girigorie (PAR) ta rekonosé balor di kombersashonnan ku Ulandesnan
-
Lokal6 days ago
Viktima a bai kobra kompensashon di seguro sin konsulta ku su abogado
-
Lokal6 days ago
Quincy Girigorie a manda mensahe fuerte pa Ulanda na nòmber di Kòrsou
-
Lokal3 days ago
Violadó di yu di kriansa a bai apelá kastigu i a haña mas aña aserka
-
Lokal3 days ago
Mark Mingo ta demandá OM pa miones di florin!
-
Lokal4 days ago
Curator kier a kobra PDVSA US$41,6 mion pa un debe di US$1.777.740


c: text/html

text:
“For Real” e piesa di mas nobo pa ICONS
E dia a yega pa estrená e kansion di mas nobo pa ICONS. Henter siman pasá fanátikonan a keda den suspenso antisipando e piesa interpretá pa HnlY. E kansion titulá ‘For Real’ ta keda estrená awe ku su videoclip riba tur plataforma. “For Real” ta papia di un amor berdadero ku a surpasá tentashon, traba, infidelidat, preshon di sosiedat i hopi mas! Un piesa propisio pa e dia di awe, San Valentino. E kansion ta un komposishon di Hunneley Felicia i un areglo di Jonathan ''Catan'' Carolina. “For Real” kantá pa HnlY sigur lo ta un piesa ku tin tur ingrediente pa resultá otro gran éksito pa ICONS.
Ta invitá fanátiko- i siguidónan pa suskribí na e kanal di ICONS i Decoded riba YouTube. Follow i Like Facebook/Instagram/SnapChat: Icons Curaçao / Decodedofficial. Abo komo fanátiko por yuda bo banda òf artista faborito sigui produsí den e tempu di pandemia ku nos ta bibando – miéntras bo ta keda pendiente pa un evento. Esaki ora ku bo stream kualke piesa. Di e manera aki bo ta ‘show love’ na ICONS. E piesa por wòrdu skuchá na tur radio emisora lokal, i por stream “For Real” riba iTunes/ Spotify/ Tidal/ Apple Music.
ICONS ta felisitá e ganadornan di su kampaña riba social media; nan a gana tremendo premio entre otro un Weekend Stay, un sena romántiko i un Rodizio Buffet di Amazonia. Ya kaba ICONS a tuma kontakto ku nan pa nan por risibí nan premio. Riba fotonan athunto parti di e grabashon di e videoclip “For Real”.
Music Video: https://Icons.lnk.to/ForRealVID

robotstxt: allowed

filter: keep


text:
Nort’i Saliña
Por mira Nort’i Saliña riba un mapa di Conradi i Jarman di 1866 komo Kunuku Bieu. Un bario ku te ku awor tin diferente habitante ku aparensia indígeno i ku ta papia ku orguyo di nan desendensia indígeno. Tabata un bario kaminda oropeonan a bai biba i huntu ku e indígenonan a forma un komunidat será ku hende djafó no por a drenta fásilmente. Aki tambe a dominá e bida di kunuku i di laman. Piskadó, nabegante i kunukero banda di otro ofishinan tabata forma base di entrada den e bario. Remarkabel ta ku e habitantenan tabata konosí komo kimadó di karbon. Den historia Nort’i Saliña tabata konosé tambe algun doño di barku. Fiestanan popular ku te ainda ta sigui selebrá ta Maskarada i San Juan. No ta selebrá Barí i Simadan asina tantu mas.


text: Diadomingo anochi RCA ta bolbe piki 3 punto, cu golnan di Gregory Gomez, Jean-Luc Bergen y Andrew Martinez, Tricolornan ta vence 3-1 contra Bufalonan di JTL. Diabierna awo pa 8or den CDGPT e partido lo ta uno hopi interesante ora Soldatnan di Solito topa e Pumanan di Piedra Plat cu ta enbusca di nan prome victoria. E popular Top Clash di futbol aki ta hiba un rivalidad di 15 anja desde Britannia a subi Divishon Honor y nunca mas a baha bek. Na e fanaticada Tricolor, THE ATHLETES FOOT ta regala un Gift Certificate den half time. Tambe High Performance lo percura pa un tremendo ambiente den e Tribune di RCA cu ta home-team y lo sinta bandi panord entrada pega cu e Gym. Dal bo bisti Rood Wit Blauw, yega wega tempran bo disfruta di un dushi ambiente. Entrada ta Awg 7.00 mucha te 12 anja ta Awg 1.00 y full e plaka recauda na porta ta pa bo ekipo RCA. Tambe tin na venta e jersey tricolor pa solamente Awg 15.00. Danki na e imagennan di Futbol Aruba. #RCApaBida


text:
Guia di tarea di kas spesialisá
Guia di tarea di kas spesialisá
Bo ta buska un guia di tarea di kas? E ora ei bo ta, serka nos, na e adrès korekto.
Nos ta ofresé guia spesialisá pa muchanan ku mester di gui i/òf struktura di djaluna te ku djabièrnè di mitar di un te 5’or di atardi.
- 1 guiadó pa 4 mucha.
- Máksimo 8 mucha pa grupo.
- Kuminda variashon, tuma na kuenta alergianan.
- Bebe, fruta i ‘tussendoortje’
- Spesialisá den muchanan ku mester di struktura, guia i/òf atenshon èkstra.
- Guia intensibo i personal.
- Durante vakanshon habri, pero no riba fiestanan wardá.
- Guia traha riba spesial.
- Sistema sigui di kliente online.
- Plan di kuida.
Programa
E programa di mèrdia/atardi ta lo siguiente. Nos ta risibí e muchanan entre mitar di 1 pa 1’or kaminda nos ta kome huntu. Despues di almuerso ta traha tarea di kas bou di guia pa 2 ora. Ta parti e 2 oranan aki den pida ya e mucha por fokùs mas mihó. Nos ta traha ku grupo chikí pa por duna guia intensibo i personal durante plania, traha i siña e tarea di kas. Despues di traha duru tin espasio pa aktividat mas alegre ku fokùs riba abilidatnan sosial i metanan personal.
Nos ta traha ku 2 guiadó riba un grupo di máksimo 8 mucha pa por tin sufisiente tempu pa kada mucha ta duna sufisiente atenshon personal. Klaro nos ta sòru pa e kuminda, kos di bebe i ‘tussendoortje’. Entre 5’or pa mitar di 6 mayor ta buska e yu.
Bo yu ta bishitá un skol spesial òf e no tin tarea di kas ainda? Esaki ta un manera ideal pa prepará bo yu pa e momentu ku e lo haña tarea di kas. Nos ta sòru pa tarea di kas spesial komo preparashon pa ora e momentu di haña tarea di kas yega.
Nos ta hasi un plan di kuida pa kada mucha, di manera ku kompilá metanan konkreto unda nos ta traha ku e mucha. Mayornan por lesa unda e guiadó ku e yu tin trahando riba durante guia den e sistema sigui di kliente online.
Nos ta habri durante e vakansi di 8 te 5’or (8:00-17:00). Den mainta nos lo duna tempo na guia di tarea di kas òf habilidatnan di skol. Despues e ta sufisiente espasio pa aktividat mas alegre.
Tarifa
Nos manehá otro tarifa:
- 1 merdia pa siman: 199 NAf pa luna
- 2 merdia pa siman: 389 NAf pa luna
- 3 merdia pa siman: 574 NAf pa luna
- 4 merdia pa siman: 749 NAf pa luna
- 5 merdia pa siman: 899 NAf pa luna
- Merdia ekstra : 50 NAf kada bes
Den e kaso ku e yu ta buska despues di mitar di 6, nos ta kobra 25 NAf pa mitar or.
E yu risibí guia di grupo i bosonan ki henter dia guia durante e vakansi, esaki gasto 39 NAf pa dia ekstra.
Nos no tin pago di inskripshon òf kontribuson di aña. Bo ke sa mas di nos manera di traha? Traha un sita pa un kombersashon pa sera konosí ku nos grátis pa medio di nos formulario di kontakto òf WhatsApp nos libremente.


text:
Partido Inovashon Nashonal (PIN) a haña rason ku e lei di konsenso di COHO ta kontra Statüt i ku e intenshon ku COHO ta, pa Hulanda manda riba Kòrsou.
Partido Inovashon Nashonal (PIN) a haña rason ku e lei di konsenso di COHO ta kontra Statüt i ku e intenshon ku COHO ta, pa Hulanda manda riba Kòrsou. Raad van State, e órgano di konseho di mas haltu riba konseptonan di lei den Reino, a duna un konseho devastador pa gobièrnu Ulandes i partikularmente e sekretario di estado, sr. R. Knops. Remarkabel ta ku Raad van State ta konfirmá tur e atvertensianan ku Suzy Römer a duna promé, ainda den gobièrnu, riba e lei di CHE i despues estando for di gobièrnu riba e lei di COHO.
Inapropiá
Raad van State (RvS) a konsehá sr. Knops pa no entregá e lei di COHO na e 4 parlamentonan, pasobra e ta defisiente (schiet tekort). Manera PIN a bisa e palabra COHO ta nifiká “desabilitá” (=mank) i esei RvS tambe a bisa bon kla. RvS ta mustra ku e proposishon di lei COHO ta “niet passend”, esta inapropiá i ku e lei lo no kondusí na resultadonan eksitoso. Lokual PIN a splika numeroso biaha.
Outoridat
RvS ta mustra ku e lei ta duna outoridatnan ekstenso na un ehersito di àmptenar Ulandes i ku en bes di fortifiká e paisnan, lo e lei debilitá e paisnan. Riba e punto aki tambe PIN a mustra hopi biaha.
Raad van State a indiká ku e repartishon di outoridat entre COHO i gobièrnu i CFt. no ta klá (onduidelijk). Ademas e órgano “Ulandes independiente” COHO i gobièrnu di e país Kòrsou lo kai bou di e minister di asuntonan interior di Ulanda. Kon ta posibel ku gobièrnu di Kòrsou a akspetá esaki? Ta esaki PIN a indiká dia e tabata den gobièrnu tokante e CHE i yamé rekolonisashon, paso ora un otro país ta manda den bo país, bo país a bira su kolonia. PIN a keda ku mes posishon pafó di gobièrnu ora ku a kambia e makiyahe di CHE i yam’e COHO.
Kondishon pa sosten
RvS ta mustra ku Ulanda por kambia kondishonnan pa sosten kon ku e ke i ora e ke. Esaki ta otro punto ku PIN a trese dilanti ku no ta aseptabel.
Komposishon di COHO
RvS ta mustra ku e paisnan no tin influensia riba e komposishon di e COHO. Manera nos sa, ta tres persona nombrá pa Gobiernu Ulandes den e COHO ta disidí pa tantu gobièrnu komo parlamento di Kòrsou ta kiko ta sosodé riba nos pais.
Konseho di Minister di Reino i Statüt
E konseho di RvS ta konosí for di 3 di mart 2021. A skond’é pa nos. PIN ta spera ku tur hende por komprondé dikón no a presentá e konseho promé ku elekshon. Reino ta un estado di derecho i no por bai kontra e lei mas haltu di Reino, ku ta reglá e relashon entre e paisnan, e outoridat di Reino i e outoridatnan di e país!
Renegosashon di COHO i Landspakket
Gobièrnu nobo di Kòrsou mester renegoshá ku Ulanda i ta den bon posishon pasa hasi esaki basá riba e konseho di RvS. PIN ta bolbé mustra ku e landspakket manera e ta, ta un reseta pa pobresa. Den e pakete ta baha penshun, baha nivel di bida, kobra hende un kontribushon pa bai dokter òf hospital. Tur esaki lo pone e hende pober lomba kontra di muraya. Kemen, mester renegoshá e paquete yama “landspakeket” tambe.
Nos ta desea e gobièrnu nobo sabiduria pa ku renegosashon i ta spera ku pronto tin un akuerdo konformé lei i benifisioso pa Kòrsou.


text:
Recientemente, Minister di Husticia y Asuntonan Social Rocco Tjon a bishita e sitio caminda ta construyendo e edificio nobo pa loke ta “Stichting Hunto”, un proyecto caminda ta bay uni e dos instancianan esta; FMAA y SPD, pa asina atende mucho mas miho cu varios reto den cuadro di salud mental y adiccion. Durante e bishita aki, a haya un bista di con e trabounan ta avansando y asina ta anuncia cu lo pone e prome piedra pa otro siman diaranson 17 di augustus, den presencia di colega minister, parlamentario y profesional den e veld.
Den presupuesto 2022 a tene cuenta cu e proyecto aki caminda tur e fondonan ta bay wordo poni hunto, pa di e forma ey por haci mucho mas cu e recursonan limita cu tin. Door di uni e dos instancianan, e ta percura pa brinda henter comunidad un miho servicio, pero tambe e lo percura pa e procesonan ta mas miho alinea na otro pa trata cu e tematicanan di salud mental y adiccion.
E tema aki tin e atencion desde inicio di Gabinete Wever-Croes, caminda hunto cu Prome Minister mr. Evelyn Wever-Croes a ehecuta e Sociaal Crisis Plan, pa atende cu loke ta e lista di espera di salud mental.


text:
E Sekretario General(SG) tin e último responsabilidat pa maneho i e organisashon di maneho. E ta presidente di e Tim di Maneho i tin e último responsabilidat pa maneho.
SG ta kordiná i integrá e linia prinsipal di e maneho di e ministerio i e ta informá i duna konseho na e direktiva polítiko. E SG i e TM ta manda e minister proposishonnan pa stipulá i implementá maneho. E minister ta disidí riba e proposishonnan. E SG ta kordiná di metanan di maneho ku ta surpasá e ministerio ( pa medio di e reunion di e SG). E SG i e ministerio ta palabrá e maneho. Nan ta definí resultadonan kla den e palabrashon.
E Sekretario General ta presidente di e Tim di Maneho; e ta kordiná e desaroyo i implementashon di maneho. Den e TM e direktor di maneho ta desaroyá maneho di akuerdo ku e indikashon di e minister. E direktor di sektor ta ehekutá e maneho den e TM. E SG ta responsabel na e minister pa loke ta trata e desaroyo di e maneho di e ministerio i e ehekushon di e maneho. Parti di e responsabilidat ta e presupuesto (usá) di e ministerio. Pues e SG ta responsabel pa e maneho (bedrijfsvoering) den e ministerio. Den e presupuesto aprobá den e atministrashon e SG ta traha a base di un siklo di planning i control. Asuntu tokante kon mester muebla un organisashon, finansa, IT i personal ta bou di su outorisashon.


text:
Peru
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Perú (quechua: Piruw, aymara: Piruw), oficialmente República del Perú, ta un pais situa na e parti occidental di Sur Amerika. E tin frontera limita cu Ecuador parti noord y Colombia, parti oost cu Brazil, parti zuid-oost cu Bolivia, parti zuid cu Chile y parti west cu Oceano Pacifico.
Etimología[editá | editá fuente]
E palabra "Perú" ta deriva di "Birú", e nomber di un gobernador local cu a biba cerca di Golfo de San Miguel na Panama, durante e prome mita di siglo XVI.
Historia[editá | editá fuente]
Prome cu e binida di e conkistadonan Spaño, Peru su capital tawata Cuzco. Entre e conkistamento den 1572 y e independencia den 1820, Peru tawata dirigi pa e Spañonan. Desde e tempo ey Peru tawata dirigi pa gobierno civil y gobierno militar. Tambe tawata cambia di gobierno dictator y democratico.
Entre 1836 y 1839 Peru a forma un confederacion cu Bolivia. Di 1864 pa 1866 Peru a ehecuta guera cu Spaña over e islanan-Guano (Isla Ballestas). Den principio, Spaña tawatin e isla ocupa caba, pero Peru no tawata di acuerdo cu esey. Den e guera aki, Peru a gana cu cooperacion di Ecuador, Bolivia y Chili.
Peru cu Bolivia a declara guera contra Chili entre 1879 pa 1883, asina yama Guera di Pacifico. Chili a cay, esta paden di e costa di Peru y a ocupa e desierto, unda tawatin di haya hopi salo precioso. Peru a perde e guera aki y mester a renuncia su dos provincia pa Chili.
Di 1980 pa 1992 e pueblo Peruano tawata encarga bou di accion violento di Movecion di Teror Maoista, Sendero Luminoso, cu e meta pa derota e ordonan existente. E arbitrariedad brutal cu tawata compaña pa cierto treinta mil persona morto y un estimado di 29,5 mil miyon den daño material. E manifestacion di Sendero Luminoso tawata den siglo 20, e mayor obstaculo pa e desaroyo di Peru, hasta e liderazgo den 1992, a wordo hinca den prizon.
Política[editá | editá fuente]
- 2016-2021: Presidente: Pedro Pablo Kuczynski.
Geografia[editá | editá fuente]


text:
Centro pa Hoben y Famia ta un organisacion consistiendo di diferente instancianan ariba tereno preventivo cu ta brinda informacion, guia y sosten na hobennan, mayornan y henter comunidad ariba diferente topico cu ta conserni e comunidad, manera lantamento di mucha, abuso di mucha, droga y alcohol, salud mental, etc.
Un di e metanan di e Centro ta pa traha outreachend y asina yega mas serca di nan grupo meta.
Diaranson 13 di April nan tawata di bishita na Costa Linda Beach Resort. E hotel a habri su portanan pa ricibi nan cu dos charla educativo ariba e tema di Salud Mental y Depresion. E charlanan aki a wordo brinda dor di Fundacion Anti Droga Aruba (FADA). Hunto cu e demas instancianan cu tambe ta forma parti di e Centro tawata tey presente cu un booth pa brinda informacion di nan servicionan, manera Tienda di Educacion, Fundacion Respeta Mi, Fundacion pa Nos Muchanan, Centro pa Hoben y Famia y como instancia invitado a bay tambe Sociaal Pyschiatrische Dienst. Un total di 120 empleado a participa na e dia di informacion aki.
Centro pa Hoben y Famia kier a gradici e management team y e departamento di recurso humano di Costa Linda Beach Resort pa brinda e oportunidad na tur nan empleadonan pa asisti na e dos charlanan y pasa bishita e expo pa busca informacion y haci nan preguntanan.
Centro pa Hoben y Famia ta spera di por ricibi e cooperacion di mas organisacion, compania y sector hotelero pa habrinan porta pa asina por sigui trese topiconan interesante y educativo pa nos comunidad na pia di trabou.
Pa por pidi un charla of workshop pa bo organisacion por tuma contacto libremente cu Centro pa Hoben y Famiana 5281200 of via nan fb page


text:
Desde prome te cu ocho di augustus 297 Baseball Academy ta organisa algun wega di baseball. Mas di 100 persona di Westbrook, Maine, a yega y ta trata di e teamnan Supernova Futures y Supernova Select.
Brodie Carey, doño di 297 Baseball Academy, a splica cu cada team ta hunga cinco wega contra algun team local. A traha un schedule entre White Sharks, Stars Aruba Baseball Academy, Blue Marlins. Cada un dje teamnan ta hunga dos wega contra e organisacion di Supernova. Pa loke ta e weganan esaki ta tuma luga entre Joe Laveist Ballpark y veld di Crismo Angela/Nadi Croes.
Nan tin un proyecto di cual ta pa yuda drecha e veld di basketball na Village. Ta cuminsa den algun fase, y cu e team aki nan ta cuminsa limpia, drecha net y verf. Despues lo sigui n’e siguiente fase pa haci esaki mas confortabel, pero tambe cu por haci competencia eynan den ora di mainta y anochi.
Greg Post, coach y coordinado di Supernova, a indica di ta contento pa ta aki. Nan ta traha cu Carey, unda cu tin dos team. Cada team ta hunga cinco wega, pero na mes momento ta haci trabou comunitario na e veld di basketball. El a splica aparte dje weganan, esaki ta un momento di cualidad cu famia. Como cu nan ta di vakantie, a combina esaki cu baseball. Un total di 28 hungado a yega hunto cu nan famia.
297 Baseball Academy y Supernova ta invita comunidad pa bin presencia e weganan y entrada ta 5 florin pa adulto, mientras cu mucha ta drenta gratis.
Pa mas lesa TREMPAN.COM.


text:
KRALENDIJK- Diputado Nina den Heyer ta sigui ku sostén di su propio partido Movementu di Pueblo Boneriano (MPB). Esaki por konkluí for di un komunikado ku e partido a manda pa prensa siman pasá.
Diputado Den Heyer, ku resientemente a indiká ku e lo no ke partisipá na un siguiente elekshon, a indiká tambe ku e ta tene kuenta ku e posibilidat ku su partido lo ke retir’é for di e posishon komo diputado despues di e desishon aki.
“Apesar ku direktiva di MPB ta lamentá ku un gobernante kapas i sigur komo hende muhé manera Nina lo no sigui den polítika, nos ta komprondé i respetá Nina su desishon i ta sosten’é den esaki”, asina e partido a skibi den un komunikado pa prensa.
Orguyoso
Tambe a partido a elogiá e trabounan ku Den Heyer a hasi den último añanan. “Direktiva di MPB ta sumamente orguyoso di e trabounan desplegá pa Nina ku MPB for di 2013, pero tambe komo diputado pa MPB riba área sosial pa kasi 5 aña. Nina a logra hopi pa Boneiru i a toka kurason di hopi hende. Pa esei direktiva ta kontentu ku Nina ta sigui komo diputado aworakí”, según e deklarashon di MPB.


text:
Nacional enfrentando Dakota den e di dos wega di play-off 2018 ta promete di ta bay ta un ‘clash di titan nan’, e lo ta tambe un exhibicion di dos ekipo cu wega bastante diferente den hopi aspecto, dos ekipo cu ta conoci di ta protagonista den weganan di play-off. Nacional, e actual campeon di Aruba, cu a sabi di gana varios campeonato caba den temponan recien, contra Dakota, un di e dos ekiponan mas ganado di campeonato di Aruba (hunto cu RCA), pero Dakota tambe a pasa hopi tempo sin logra un titulo.
Dia cu Dakota a gana Nacional convincentemente 3-0 den e prome mita di campeonato ta hopi a bisa cu Dakota ta bay ta e ekipo faborito e anja aki. Dakota a hasta caba e prome rond solido den prome luga riba tabla. Despues di un periodo duro den e di dos mita di campeonato, e ekipo Dakotero a perde e prome puesto di clasificacion pa algun siman pa despues cuminsa un racha di cuater victoria sigui, pa culmina e campeonato pa gana e prome luga toch. Significante tambe ta cu den e racha dificil ey di Dakota den e di dos mita di campeonato, Nacional a empata cu e abejanan 1-1 den un wega duro y hopi competitivo riba un anochi di awacero cu dos mita hopi diferente, e prome mita cu Dakota hungando nan wega di posesion y atake di velocidad, y un di dos mita cu Nacional dominando e medio campo cu pressing halto y un Dakota replega den defensa.
Nacional a caba e campanja regular den di tres luga pero cu un diferencia minimo di punto entre nan cu Estrella y Dakota. Nacional mes a resurgi enormemente despues di a cuminsa e temporada un poco slow. Despues a ingresa Devis Oliveros, e ganado di e prome edicion di Balon D’Or anja pasa, bek den e plantel di e ekipo Nortero. Oliveros hunto cu Kenroy Ranger, e maximo goleador di Aruba e anja aki a hasi e deshasi den delantero anotando entre nan dos un total di 30 gol, impresionante. Nacional ta e ekipo mas goleador di Division Honor e campeonato aki, nan wega ta uno di pressing y halto, dominio den medio campo ancra pa nan capitan Valdo Leocadio, di berdad un personahe importante pa e wega di Nacional, Leocadio por hunga den volante di creacion y tambe contencion, y hasta por subi pa anota gol si mester tambe, un motor sin duda, fisicamente hopi duro, contribuyendo na e tactica ey di e Dragon nan.
Pa Nacional ta importante pa nan intercepta e bala na mita di tereno, y ta den control fisico di e medio campo. Otro personahenan clave pa e wega di Nacional ta Deffery Banton y Edward Clarissa. Si ta conoci cu Nacional ta anota hopi gol cu e wega di hopi energia y presencia fisico, necesario pa hasi pressing, bo por ta sigur cu balanan ta bay wordo intercepta y distribui pa e dupla di Oliveros y Ranger dilanti, mester indica tambe cu Nacional a permiti 24 gol ‘en contra’ , kiermen cu e wega di pressing halto sa faya, e tin risico, y bo ta haya balanan ta pasa bo medio campo pa chens di gol den bo contra, pero, pa Nacional e anja aki el a traha, nan ‘doel saldo’ tabata +25 pa henter e campeonato, e miho di Division Honor. Si no ta pa e viahe cu Nacional a hasi pa bay hunga den e torneo Concacaf “Caribbean Club Shield”, combina cu e tres weganan di e campeonato akinan, hungando 8 wega den menos cu 20 en total, Nacional por a demonstra mas na final, pa nan tabata toch mas importante pa drenta play-off, ‘sea lo ke sea’.
Dakota despues di a impresiona den e prome mita di campeonato, a cai un poco den nan wega, a bin un racha di perdemento di punto, y a cai den e tabla, a haya falta sin duda di e wega di control y distribucion di e talentoso Jesus Peñate cu su partida pa Hulanda. Nan promedio di gol a baha drasticamente, nan a logra anota toch 38 gol, no mucho halto, pero mester bisa tambe cu Dakota tin e miho defensa di Aruba tambe, nan a permiti solamente 17 gol den nan contra, pa un ‘doel saldo’ di +21. Dakota ta depende di nan velocidad y bon defensa ancra pa e talentoso Paul Nickenson y capitan Ezra Bosnie, cu porteria solidamente defendi pa Eric Abdul y Lionel Kaarsbaan. Dilanti ta unda Dakota por exlora hopi cu e velocidad di nan goleador Ricky Hodge y e hoben velocista Sherman Monticeuex.
Importante si ta e wega mental di Dakota, pa mantene nan disciplina riba tereno. No tin duda cu pa interumpi nan wega di velocidad ekiponan contrario lo purba usa forsa fisico, dentro di tur regla den un deporte di contacto sin duda, pa desequilibra e geel cu pretonan, y baha asina nan velocidad y ofensiva. Ta keda na Dakota pa sabi di hunga cu esey, pa no perde cabes y perde concentracion cu por afecta e resultado final.
Ban wak kiko ta pasa entre e dos ekiponan aki cu systemanan di contraste, e wega den siman 11 cu a caba 1-1 por ta unda e ekiponan aki a sinja hopi di otro pero tambe di nan mes, nos lo wak anto.


text:
WILLEMSTAD — Liga MCB Promé i Segundo Divishon ta kontinuá den gran forma ku e partidonan di e segundo buèlta.
Manera tur siman MCB i FFK ta invitá hinter pueblo di Kòrsou pa asistí na e partidónan aki i pasa un ratu ameno den kompania di bo famia i alabes disfrutá di bo deporte preferí, e deporte rei futbòl. Liga MCB Promé Divishon ta kosta solamente fl.6,- general miéntras ku mucha te 12 aña i 60+ ta kosta fl.2.50 miéntras Liga MCB Segundo Divishon ta grátis. E djasabra aki portanan lo habri for di trempan kaminda ku e públiko presente por disfrutá di e Gran Final di Kampionato di Dama kaminda e ekipo di Hubentut Fortuna lo enfrentá Inter Willemstad pa 5or di atardi i despues ta kontinuá ku e partido di Liga MCB Promé Divishon.
Tene na kuenta ku te ku fin di mei tur wega di Liga MCB Promé Divishon lo ta na Stadion Antoine Maduro (SUBT) debí ku SDK lo ta será pa motibu di konstrukshon di e tereno.
Wega nan pa wikènt i próksimo siman, Liga MCB Promé Divishon:
Tur e partidonan aki ta tuma lugá na Stadion Antoine Maduro (SUBT)
Wega di Liga MCB Segundo Divishon:
Tur e partidonan aki ta tuma lugá na FFK


text:
Kantoortijden: Maandag - Donderdag 9.00 - 17.00 uur
info@consumentenbelangen.com - 7 88 99 10
Hulp nodig bij een consumentenprobleem?
Meld je aan via onderstaande button
Bodemprocedure UTS Chippie Prepaid
Den e kaso sumario kontra UTS e hues a duna un veredikto procedural (no ta posibel pa solamente un akusadó por representá tur esnan ku ta konserní). Ta p’esei ku Consumenten Belangen Curaçao ta bai entamá un kaso nobo komo fundashon. Abo tin Chippie Prepaid i bo no ta di akuerdo ku e kondishonnan nobo? Registrá komo ko-akusador!
Di ki tópiko e kaso sumario ta trata?
Riba dia 1 di sèptèmber 2020 UTS a kambia su kondishonnan general pa Chippie Prepaid, den e sentido ku e periodo aktual pa yama a wòrdu baha drástikamente. Den e kondishonnan bieu tabatin un periodo di 60 dia, den e kontrakt nobo e konsumido tin solamente 15 dia pa yama si bo ta karga 5 florin riba bo karchi i 30 dia si bo ta karga 10 florin riba bo karchi. Asin’aki UTS a purba subi su ganashi ku 200 % pa 300 %.
Kaso Sumario
Un di e usuarionan di Chippie Curaçao, Maria van Os, a entamá – ku e sosten di kasi 100 usuarionan di Chippie – un kaso sumario konta UTS unda el a pidi pa terminá e kondishonnan nobo mesora pasombra e reglanan ta inhustu i ta pone hopi preshon inútil riba konsumidónan. E hues a duna un veredikto procedural ku a indiká ku no ta posibel pa un persona por representá vários persona ku ta afektá, pero tambe a indiká ku UTS a gaña su kliente i a informá UTS ku nan tin un responsabilidat sosial pa su kliente.
ORGANISHON DI KONSUMIDO
Pa tuma akshon legal HUNTU nos a lanta Stichting Consumenten Belangen Curaçao (nos ta yuda bo ku problemanan individual tambe).
UNION TA HASI FORSA!
Download e formulario pa registrá
UNION TA HASI FORSA
Download
▼


text:
Den apenas tres siman --- * Dos Arubiano deteni
ORANJESTAD (AAN): Segun informacionnan di Guardacosta, boto di patruya 'Metal Shark' di punto di sosten di Guardacosta na Aruba, den colaboracion cu unidadnan di avionnan di Guardacosta, a detene dos boto, y asina agentenan a logra confisca un total di casi 500 kilo di contrabando. Dos Colombiano, un Venezolano, y dos Arubiano a wordo deteni den e caso aki. Esaki a tuma lugar riba diamars y diaranzon siman pasa.
E droga y e sospechosonan a wordo entrega na e Unidad contra Crimen Organisa di Cuerpo Policial di Aruba, cu ta sigui cu investigacionnan di e caso.
Diahuebs, Zr.Ms. Groningen, cu tabata navegando pa Guardacosta di Caribe Hulandes, a bolbe intercepta un transporte di droga. Esaki tabata un coordinacion cu Centro di Operacion Maritimo (MOC), cu a conta cu cooperacion di helicopter y avion di Guardacosta. Durante e accion aki mas di 1000 kilo di contrabando a wordo keda confisca y a detene cinco Venezolano. E contrabando y e sospechosonan a wordo entrega na Cuerpo Policial di Corsou, cu mester sigui cu investigacionnan.
Cu e ultimo accion aki, Guardacosta a logra intercepta un total di seis caso di contrabando den un lapso di tres siman. E cantidad total di peso di contrabando confisca durante e seis accion aki tabata yega na casi 4000 kilo.
Lucha contra traficacion di droga ta tumando lugar den bon cooperacion cu Guardacosta su partnernan local den cadena hudicial, manera e diferente Cuerpo Policial di Corsou y Aruba, BOT K-9 di KIA, Guarda nos Costa, Duana y Servicionan di Imigracion.
https://diario.aw/categories/noticia/general/guardacosta-a-confisca-un-total-di-casi-4-000-kilo-di-droga#sigProIdc7634e01fd


text:
Un oportunidad unico pa gana un ‘belt bag’ di e coleccion di Kate Spade. E ta masha facil pa participa… djis LIKE & SHARE y skirbi dicon bo ta gusta Kate Spade. E ganador ta wordo anuncia durante nan evento riba Valentine’s Day na e store den Renaissance Mall.
Kate Spade ta inspira e muhernan rond mundo pa tur dia ta e heroe di nan propio historia. Nan ta kere den e poder colectivo di e muhernan mundialmente, cu hunto tur cos ta posibel. Kate Spade ta stimula, motiva y encurasha nan clientenan atraves di nan creatividad y originalidad, plasma den e confiansa y estilo di nan productonan.


text:
WILLEMSTAD – Produkshon di webu ta na peliger na Kórsou. E produkshon ta stagná pa motibu di gastunan haltu di kuminda i transporte. Ku e maneho di preis aktual ta difísil pa saka e gastunan bek.
Un kaha di djesdos webu ta kosta ya pa djeskuater ana fl. 4,88. Komo ku webu ta forma parti di e makutu básiko, kriadónan di webu no por hisa nan preis. Pero e gastunan si ta subi. Nan ta subi asina tantu ku asta tin un gran kantidat di kònteiner ku no ta pagá i ta pegá den haf.
Jose Duvale di Eierfarm Moderno ta splika Extra ku tin kuminda pa un siman so pa e galiñanan. Si no sosodé algu rápido e galiñanan ta muri i produkshon di webu ta para. E kriadó di galiña tin 100.000 galiña den stal i ta produsí normalmente 60.000 webu pa dia. Pa motibu di e problemanan aki e kantidat a redusí te na 12.000 webu pa dia.
Minister Ruisandro Cijntje di Desaroyo Ekonómiko ta bisa ku e por hasi algu na e preis, pero ta deseá si di mira sifranan anual di e kriadónan di galina.


text:
ORANJESTAD – Minister di Turismo Sr. Dangui Oduber ta informa pueblo di Aruba cu a ricibi noticia for di Aruba Airport Authority (AAA) cu e aeroliña mericano JetBlue Airways a anuncia cu entrante 4 di januari 2023 no lo tin vuelo directo mas entre Aruba y Fort Lauderdale como tambe entre Aruba y Newark. E aeroliña a haci un anuncio caminda cu nan a indica cu lo stop por lo menos 37 ruta cu destinacion pa Caribe pa aña 2023. Entre e rutanan aki, Newark y Ft Lauderdale pa Aruba tambe ta menciona.
Ta importante pa enfatisa cu e decision aki no ta un refleho di e mercado mericano di turismo pa cu Aruba. Al contrario JetBlue tabata tin un crecemento di 3% den aña 2022 compara cu aña 2019, no obstante dificultad nan di e pandemia.
Durante e ultimo lunanan JetBlue a haña nan mes cu hopi contratiempo operacional. Segun e aeroliña, e decision aki a wordo tuma pa asina nan por brinda un miho servicio y calidad na tur pasahero cu e capacidad operacional cu nan tin na e momentonan aki.
Pero tambe mester bisa cu na mes momento JetBlue a anuncia cu nan lo aumenta e vuelonan entre Aruba cu New York y tambe vuelonan entre Aruba cu Boston, pues esaki ta crea un balans den e “capacity gap”. E asientonan di vuelo cu Aruba ta perde di e dos destinacionnan cu ta Ft Lauderdale y Neward, ta wordo yena door di vuelonan cu lo aumenta desde New York y Boston. Actualmente tin 25 vuelo entre Aruba cu New York y 15 vuelo entre Aruba cu Boston pa siman.
Minister Dangui Oduber di su banda ta sigura pueblo di Aruba cu e team di Aruba cu ta encarga pa habri rutanan nobo lo sigui traha ariba esaki pa nos por avansa hunto como pais y yega bek na recuperashon completo di nos turismo.


text:
Presidente di Nos Kier Boneiru Bek Sr James Finies I Bonaire Human Rights Sra Davika Bissessar ta na New York pa e apertura di e di 77 Asamblea General di Nashonan Uni en representashon di nos pueblo komo sosiedat sivil pasobra nos pueblo Boneriano no tin representashon. Esaki ta un ekselente oportunidat pa informa mundu tokante Estado Hulandes su kontinou violashonan di nos derechonan humano sagrado I inalienabel di outodeterminashon kual di ningun manera por desvia for di nan. Awe ta marka di 218 dia riba e pelgrimage luchando pa hustisia; Sosial, Politiko, Konstitushonal, Kultural I Ekonomiko den e status kolonial ku e pueblo Boneriano den referendum di 2015 ku 65.6% voto No, rechazando e status konstitushonal illegal impone riba e pueblo di Bonaire na 10-10-10.
Nos delegashon a sali for di Boneiru riba 16 di februari I awor mas ku shete (7) luna kontinou riba e mishon pa konsientisa I buska apoyo I solidaridat pa e kaso di Boneiru. Nos a partisipa den varios konferensia internashonal global I a reuni ku lidernan, gobiernonan I institushonan den Amerika Latino. Niun di nan no tabata sa o a tende di Boneiru prome. Awor lidernan I gobiernonan di Mexico, Honduras, Belize, Panama, Costa Rica, Salvador, Colombia, Venezuela, Peru, Ecuador, Bolivia, Paraguay, Uruguay, Brazil, Argentina I Chile tur sa I ta den solidaridat ku e pueblo di Boneiru.
Prinsipio di Juli nos a bai na e di 43 Konferensia di CARICOM di Hefenan di Estado na Surinam kaminda ku nos a presenta e kaso di Boneiru I nos raport di Investigashon di Propio-Gobernashon na Prome Ministernan I Presidentenan di paisnan di CARICOM I na e Sekretario General di Nashona Uni Sr Antonio Guterres. Seguidamente nos a kontinua e pelgrimahe den Karibe Oeste I a partisipa den konferensia global riba reparashon na Barbados, a reuni ku lidernan I gobiernonan. Despues sigui pa San Vincente I Grenadines I Grenada. Na kuminsamentu di September nos a sigui direkshon di Washington DC I awor nos ta New York trahando ku Mishonan di e paisnan aki na Nashonan Uni tokante e relisting di Boneiru.
Nos speransa ta haltu ku nos sakrifisionan I esfuersonan di lobby di ultimo lunanan pa nos trajektoria I obhetivo pa e kaso di Boneiru pa wordu pone bek riba lista di Teritorionan-Sin-Propio-Gobernashon di Nashonan Uni tin posibilidat grandi di wordu presenta den e periodo benidero di e 77 Asamblea General di Nashonan Uni ku a kaba di kuminsa e siman aki.


text:
ORANJESTAD – Derrel Lampe, Mister Aruba Supranational2021 desde Februari ta den preparacion extenso pa representa Aruba pa prome biaha na e certamen masculino MisterSupranational 2021 cu lo tuma lugar na Poland di 12 pa 22 di Augustus 2021.
Derrel su tarea principal como Mister Aruba Supranational ta papromociona Aruba riba un plataforma internacional cu alrededordi 40 pais participando y cu un audiencia rond mundo.
Derrel, un hoben di 29 aña, ta un persona cu ta convenci cuempatia ta e yabi pa trese union den tur situacion: “Door di mustra empatia nos por laga e otro persona sinti cu por pone nos mes den su sapato pa compronde tur situacion mihor y sin huzga. Esaki lo ta mi mensahe cu mi lo hiba cu mi na Poland ora cu mi papia tocante mi mes y mi isla,” asina Derrel a expresa.
Derrel a ricibi guia pa su apariencia físico y tambe a enfoca riba loke e certamen masculino ta busca, un persona cu aspiracion y cu por inspira otro persona.
Ya caba por LIKE e Facebook page “Mister Supranational” y/ofe Instagram page “officialmistersupranational” pa mustra apoyo pa ARUBA na momento cu e competencia cuminsa otro siman.
Keda pendiente pa cobertura di Derrel su participacion na Poland cu lo cuminsa diaranson 11 di Augustus ora cu Derrel sali rumbo pa Poland pa representa Aruba na MisterSupranational 2021.


text: For di caminda principal Pos Chikito direccion pa San Nicolas diabierna anochi un nissan sentra cora tabata pasa tur auto cu el a haya den un forma iresponsabel y treciendo bida di hende na peliger. E chauffeur aki a pasa un hefe di Cuerpo Policial tur cu tin, e hefe a sende sirena bay su tras y a sigui esaki cu luz y sirena pidiendo mas patruya. Asina a drenta caminda di Pos Chikito, Savaneta y drentando Jaraweg pa Sero Alejandro e chauffeur a perde control bira bek y dal den auto di e hefe policial. Di biaha a baha bay atende cu e chauffeur y detene pa core iresponsabel.


text:
Komishon Supervisor di Protekshon di Dato Personal BES (Komishon), komo instansia independiente di supervishon, tin e tarea di vigilá ku prosesamentu di dato personal ta tuma lugá di akuerdo ku Lei di protekshon di dato personal BES (Wbp BES). Komishon – lantá na aprel di 2014 – tin ademas e enkargo di supervisá prosesamentu di dato polisial i e atministrashonnan básiko di dato personal BES na Hulanda Karibense.
Na Hulanda Karibense, ta awor a kaba di dal e promé pasonan riba tereno di protekshon di dato personal. P’esei, Komishon a disidí ku den e promé dos pa tres añanan, e lo konsentrá prinsipalmente riba dunamentu di informashon i konsientisashon di poblashon riba e tema di protekshon di dato personal. Despues di esei, Komishon lo pasa pa e fase di supervishon, ku lo por inkluí ouditoria.
Loke Komishon ke logra ta pa tantu pueblo en general komo e organisashonnan ku tin riba e islanan bira konsiente di nan responsabilidat di atendé ku dato personal na un manera responsabel.
Promé ku introdukshon di Wbp BES, no tabatin un reglamentashon general na Boneiru, Sint Eustatius i Saba riba tereno di prosesamentu di dato personal. Algun tratado internashonal sí tabata ofresé protekshon di e derecho di privasidat. Entrante 10 di òktober 2010, e protekshon duná na dato personal den artíkulo 10 di Konstitushon a bira aplikabel i Kombenio di Straatsburg tokante dato i su Protokòl komplementario a bira aplikabel na Hulanda Karibense tambe.
Wbp BES ta produkto direkto di e último kombenio menshoná aki riba i su protokòl ku ta kontené norma detayá pa protekshon di dato personal. Wbp BES ta basá riba Wet bescherming persoonsgegevens (Wbp), ku ta aplikabel na e parti europeo di Hulanda. Sinembargo, tin diferensia. Por ehèmpel, Wbp BES no ta inkluí un deber di mèldu sierto tipo di prosesamentu di dato serka e instansia di supervishon ni e no ta menshoná ku e instansia di supervishon tin ku hasi investigashon previo den kaso di prosesamentu di dato ku riesgo haltu. Tampoko Wbp BES no konosé e posibilidat di opta pa nombra un funshonario enkargá ku protekshon di dato.
E dokumentonan parlamentario ta mustra ku Legisladó kier a introdusí e diferensianan akí pa evitá di pone un karga muchu pisá riba e organismonan atministrativo i empresanan na Hulanda Karibense. Na 2013, Ministerio di Siguridat i Hustisia a instalá un tim di proyekto yamá Proyekto Implementashon di Wbp BES (‘Project implementatie Wbp BES’), ku e meta di organisá, posishoná i haña personal pa e komishon. E tim di proyekto a pone man na obra pa organisá e instansia akí su funshonamentu i, tentativamente, definí su tareanan, habriendo kaminda asina pa Komishon por a kuminsá operá entrante 1 di aprel 2014.
Komo resultado di e tim di proyekto Proyekto Implementashon di Wbp BES, entrante 1 di aprel 2014 a nombra un presidente i dos otro miembro mediante dekreto real. Riba e mesun fecha ei, Areglo di posishon hurídiko di miembro di Komishon Supervisor di Protekshon di dato personal BES (Regeling rechtspositie leden Commissie toezicht bescherming persoonsgegevens BES) tambe a drenta na vigor. E areglo akí ta stipulá entre otro ku mester publiká tantu e funshon di kada miembro den Komishon, komo e otro funshonnan ku e miembronan tin. Un lista aktualisá di nan funshon i otro funshonnan ta disponibel tantu serka Minister di Siguridat i Hustisia komo serka Komishon, i por hañ’é riba e wèpsait akí tambe.
Funshon (prisipál/adishonál) di e Komishón supervisión y protekshón di Dato Personal BES (fihá Òktober 2021)


text:
WILLEMSTAD / DEN HAAG – Un aña di tempu so Kòrsou tin pa haña un kompania ku ta tuma refineria ‘Isla’ ofer, miéntras e negosiashonnan tin hopi tempu ta kore kaba. Pero e negosiashonnan aki no ta transparente, promé minister Rhuggenaath ta atmití.
“Ta posibel pa yega fin di 2019 i ainda no tin partner, ni PdVSA tampoko”, segun Rhuggenaath. “Mirando nos situashon ekonómiko, e stagnashon ekonómiko añanan largu i regreshon sosial, nos ta haña un situashon sosial ku mi ta preferá di evitá.”
Desenanan largu e kompania di estado venesolano PdVSA a manehá e refineria riba e isla. E kòntrakt di lease ta terminá na 2019 i un akuerdo renobá no ta parse un opshon. PdVSA tin difikultat di paga su debenan i Estádos Unídos a imponé sanshon riba Venezuela. “E sanshonnan tin impakto riba e refineria pa paga. Nos ta mira esaki tambe na e kantidat di barku ku ta drenta”, e promé minister ta bisa.
‘Alarmante’
“Ta un situashon alarmante”, segun Rhuggenaath. “P’esei nos ta mónitòr e desaroyonan diariamente. Pasobra nos mester pèrkurá tambe pa nos por keda garantisá gasolin, gas pa kushiná i kombustibel pa nos aeropuerto.”
Lo ta un sla pa Kòrsou su ekonomia si e refineria sera. Banda di tur e produktonan ku e isla ta konta kuné, tambe míles di trahadó lo pèrdè nan entrada ora 2019 habri: 1100 trabou direkto i un kalkulashon di 4000 trabou indirekto.
“Aktualmente e trahadónan ta den un insiguridat ku asta ta afektá bida diario. Por ehèmpel nan no por haña ni un finansiamentu pa outo mas”, Rhuggenaath ta bisa.
Na Kòrsou bo no por lora ku solamente un ònderstant. Gobièrnu ta duna 300 florin pa luna i 20 florin pa yu, miéntras ku e nivel mínimo di eksistensia pa un famia -un adulto i dos yu segun CBS- ta 1.976 florin bruto pa luna.
Negosiashonnan sekreto
Mandatarionan di Kòrsou a pone nan speransa den e negosiashonnan ku Guangdong Zhenrong Energy (GZE) pa tuma e refineria ofer pa 40 aña. Pero e kompania chines di materia prima tin poko eksperensia ku industria di zeta i ta di puntra si nan por paga un refineria asina.
Un gabinete anterior bou di maneho di èks promé minister Ben Whiteman (PS) a disidí pa – a base di debernan di sekresia – negoshá solamente ku GZE. “Mi no por kambia esaki mas”, promé minister aktual Rhuggenaath ta bisa.
Kontratashon públiko
“No tabatin kontratashon públiko, p’esei awor mi no por mira kiko ta e alternativanan.” Pero asta si e negosiashonnan ku GZE faya, bou di gabinete di Rhuggenaath lo no bini un kontratashon públiko. “Esei ta un proseso largu i 2019 ta basta serka”, segun e promé minister.
Rhuggenaath ta primintí si ku den un senario asina e lo ke pèrkurá pa e búskeda di e mihó hürdó posibel di e refineria ta ‘bon dokumentá’ i no ‘tras di porta será’. Por ehèmpel: “Si mester verifiká kon a tuma sierto desishon i kon a skohe un sierto partido.”
Kòrsou tin opshon antó?
“Nos no tin hopi tempu i esei ta hasi e negosiashonnan difísil”, Rhuggenaath ta bisa. Segun e promé minister e prioridat aworakí ta serka e ‘siguridat di trabou’ i ‘e kontinuidat di e refineria’.
“Mirando e situashon kisas ta realístiko ku un prolongashon ku PdVSA ta duna mas espasio pa haña e bon partner. Pero nos no a disidí esaki ainda”, segun Rhuggenaath. “PdVSA ainda tin interes pa kontinuá despues di 2019. Nan a konfirmá esaki por eskrito.
Mayan mas tokante e papel di Den Haag den e negosiashonnan tokante refineria Isla na Kòrsou i mas lat e siman aki mas tokante e refineria i e normanan di medio ambiente


text:
“ SEŇOR ta hiba gusto den esnan cu ta tem’E,
den esnan cu ta spera riba Su misericordia”.
Psalmo 147;11
Cu inmenso tristesa, pero agradecido pa e amor cu el a desplega,
nos ta participa cu a bai sosega den brasa di Seňor:
Ramon B. H. Pourrier
Miho conoci como Monchi
3 – 2 -1958 – 28-3 -2020
Na nomber di su compaňera Lesbia de Cuba
Manera Yiu Junior Arends
Jane Arends y Famia
Manera nieto y nieta Jerrianne Helder
Jerilaine Helder
Jesslaine Helder
Lyam Bressat
Rumannan + Benny y Claverina Pourrier y Famia
+ Ramona y Ruthilio Dorcas y Famia
+ Filomena Pourrier y Famia
Sonia y Emile Herdé y Famia
Ludwina y Elmer Pieters y Famia
Judith Pourrier y Famia
+Maria Pourrier
Maikin Pourrier
+Magda y Rudy Arrindell y Famia
Steven y +Elly Pourrier
Geraldine y Fredrich Davelaar y Famia Cur
Stanley Pourrier y Milytsa y Famia
Su Tanta :Margot y Eddy Thodé
Tur sobrino y sobrinanan, primo y primanan.
Tur su bon amigonan, Ex-coleganan di FCCA.
Tur su bisiňanan y demas famianan:
De Cuba, Arends, Helder, Bressat, Pourrier,Dorcas, de Windt,Herdé, Pieters, Wernet,Arrindell,Davelaar, Thodé.
Nos ta pidi nos disculpa si den nos tristesa nos por a lubida un of otro miembro di famia.
Teniendo na cuenta e situashon cu nos ta aden nos kier anuncia cu entiero lo tuma lugar diabierna 3 di April 2020 na su cas : Colombiastraat 17 for di 9or pa 11or di mainta pa despues santana na Sabana Basora.
Prome y despues di entierro no ta ricibi bishita di condolencia na cas.


text:
Conscientisacion di Fertilidad ta e tecnica di saca afo exactamente cua fase di bo ciclo menstrual bo ta aden y na cua fase bo no ta fertil y por tin relacion sexual na e momentonan ey. E metodo di Conscientisacion di Fertilidad ta rekeri pa un hende muhe observa e señalnan di fertilidad. Tin un cantidad di diferente metodo manera; siguimento (tracking) e dianan di bo ciclo, pone atencion na e variacion di temperatura di bo curpa y mantene un bista cerca riba e cambionan di bo mucus cervical. Tin diferente otro tecnica, pero tur por tin leve cambio den bo ciclo, un calculacion malo, estilo di bida espontaneo resultando den ora di drumimento iregular of un cantidad di otro variacion. Definitivamente e metodo aki no ta un recomendacion pa un persona cu ta lubida, ta desorganisa of ta spontaneo.
Cada tecnica ta compleho y ta depende riba un conocemento profundo y intimo di bo propio ciclo menstrual. E tecnicanan ta basa riba uno mes, pues riba e echo cu tin e dianan specifico durante cada ciclo menstrual, e dianan prome y net despues di ovulacion, unda uno por sali na estado y otro no y eynan e conocemento intimo y e calculacionnan ta bin aden. Si Conscientisacion di Fertilidad ta interesa bo, ta consehabel pa uza un metodo di obstruccion, p.e. diafragma, cervical cap of condom, of no tin relacion sexual riba e dianan cu bo ta fertil. Si bo kier sali na estado, e Conscientisacion di Fertilidad por yuda bo haya sa, cua ta e dianan cu bo mester tin relacion sexual pa sali na estado.
+ POR UZ’E ORA TA DUNA LECHI DI PECHO
+ TA LIBER DI HORMOON
+ SI BO KIER SALI NA ESTADO E TA IDEAL
- UZANDO ESAKI TA TUMA CIERTO PRACTICA
- TA REKERI PA MANTENE UN SIGUIMENTO DI BO CICLO DI MENSTRUACION TUR ORA
- TA REKERI UN ESTILO DI BIDA HOPI REGULAR
- TA HABRI PA COMETE EROR
- POR INTERFERI CU SPONTANIDAD
- NO TA CONFIABEL YA CU E NO TENE CUENTA CU VARIACION DEN BO CICLO
- NO TA PROTEGA CONTRA INFECCION HIV/AIDS Y OTRO INFECCION DI ENFERMEDAD DI TRANSMISION SEXUAL (STIS).


text:
Nuuk
Nuuk (na groenlandes, lit.: "E Peninsula"; na danés: Godthåb, lit.: "Bon Speransa") ta kapital y siudat mas grandi di Groenlandia, nashon konstituyente di Reino di Dinamarka, y e prinsipal sentro komersial, industrial, atministrativo y di transporte den Artiko. E tin un poblashon di 16.181 hende (estima na 2012). Fundá e 1728 pa e padre danés-noruegues, Hans Egede, ku a ser manda na Groenlandia pa e rei danés pa encontra e escandinavonan, Nuuk a desenvolve poko durante siglo, apesar di tin registra un konsiderable oumento di poblashon den ultimo añanan.


text:
Resiklahe
Ora nos resikla, material uza ta bira produkto nobo, kual ta redusi uzo di konsumo di rekursonan natural. Resiklahe ta proteha habitantenan di naturalesa...
Young Wisdom Moment: My New World
Kids Correspondent ta presenta otro Young Wisdome Moment; Edishon Boneriano. Nos a kombersa ku 2 di e mentenan mas briyante di Bonaire Khadija (17)...
E busked na perfekshon: Curaçao Archery School
Praktiká pa tur hende, sin importa edat tiru di arko ta ta rekeri presishon, kòntròl foküs abilidat fisiko i determinashon. Atletanan profeshonal ta praktika...
Young Wisdom Moment ku Shanna Wouters
Nos ta bèk ku un Young Wisdom Moment. E biaha aki ku Shanna Wouters, studiante di Liberal Arts & Sciences. E hoben di 18 aña...
E caoch di 17 aña
Nos a papia ku Riesmarley Tokaay durante di un workshop di Favela Street e luna aki. E coach di futbol yong aki sigur ta...
Outismo: un bida di speransa i soñonan
Pa Errin Dorand di 19 aña biba ku outismo ta algu great. Esmas no ta tur ora e ta konsiente ku e ta otro for di...
Momentu di Sabiduria hoben
Juensly Anita a kaba di studia aki na Kòrsou i ta preparando pa kuminsa e sigiente etapa di su bida. E ta sali den luna di...


text:
Djasabra 29 di sèptèmber 2012 pa 10.00 or di mainta ta bai tuma lugá e reunion pa lanta Union di Konsumidó Boneiru (Unkobon).
Pakiko un Union di Konsumidó?
Na Boneiru nos ke mas kòntròl riba preisnan. Tambe nos ke mas transparensia den e manera ku ta yega na e preisnan. Bon mirá nos ke sa tur kos tokante kalkulashon di preisnan di kosto di bida i si eseinan ta sosodé na un manera hustu. Ta p’esei nos mester di un organisashon defensor ku ta independiente.
Hopi biaha nos ta tende ku konsumidónan na Boneiru no ta mashá konsiente di preisnan i no ta paga tinu riba kalidat i servisio. Tambe nos ta tende ku konsumidónan na Boneiru ta pasivo i dividí.
Nos, ku ta e personanan ku a tuma inisiativa pa lanta un Union di Konsumidó, no ta kere esei. Nos sa ku tin konsumidó konsiente na Boneiru i nos ta kere ku e konsumidónan ei por forma un Union di Konsumidó fuerte i konvensé otronan ku union ta hasi forsa. Un union di miembronan ku ta organisá i ku ta para firme tras di su metanan komun, no opstante diferensia di opinion den polítika, religion òf filosofia di bida. Nos ta konvensí ku un ambiente, kaminda ta stimulá inisiativa i ta mustra rèspèt i apresio pa un i tur, lo motivá mas i mas konsumidónan na Boneiru pa tambe bira aktivo i tuma inisiativa pa logra kambionan i desaroyonan positivo.
For di 1999 nos tin Fundashon Tienda pa Konsumidó na Boneiru. E fundashon ta hasi un bon trabou ku komparashon i registrashon di preisnan i publikashonnan di nan sifranan regularmente. Union di Konsumidó Boneiru lo bai traha estrechamente ku e fundashon aki. Tin sufisiente trabou pa hasi. Otro organisashonnan ku kua nos ta bai traha ta Consumentenbond di Hulanda i Fundashon pa Konsumidó di Kòrsou.
Nos a skohe pa lanta un union i no un fundashon, pasobra den un union e miembronan ta stipulá e maneho, pone prioridatnan, kontrolá i supervisá. Esei ta e mihó fórmula pa logra resultadonan. Na e enkuentro nos lo duna mas informashon di e sistema mas efisiente i efektivo pa organisá un union.
Via nos página di Facebook “ConsumentenBonaire” nos a hasi un sondeo pa haña sa kiko ta biba serka e konsumidó na Boneiru. Den mas o ménos un luna di tempu ya kaba e página aki tin mas ku mil miembro i hopi hende a i ta lesa e ponensianan i reakshonnan tokante múltiple tópikonan. Nos ta mira esaki komo un señal ku konsumidónan di Boneiru ta birando mas i mas konsiente, ta buska informashon i kier interkambiá i buska nan derecho.
Algun ehèmpel di asuntunan pa kua konsumidónan di Boneiru ta pidi atenshon:
- Preisnan di komestibel i otro produktonan . Merkado ta limitá i no tin sufisiente konkurensha na Boneiru. Preisnan ta haltu, inovashonnan ta kana pokopoko i kalidat di servisio hopi bia ta laga di deseá.
- Sektor finansiero. Tarifanan di bankonan hopi bia no ta masha kla, reinan dilanti di lokètnan ta largu. Ora kumpra muebel òf aparatonan pa paga na kuota serka negoshinan, interes ta hopi haltu.
- Energia i Awa. Ya kaba preis di koriente na Boneiru ta esun di mas haltu den Karibe. E notisia ku lo hisa preis di koriente muchu mas ainda a lanta hopi inkietut den nos komunidat.
- Telefòn, Televishon i Internèt. Komparashon di preis-kalidat-servisio ta nesesario.
- Lokèt pa Konsumidó. Hopi habitante na Boneiru tin difikultat pa adaptá na e tantísimo kambionan den e struktura nobo. Nan mester kustumá ku asina tantu komunikashon por eskrito, nan no ta komprendé e tekstonan na hulandes mashá bon i nan no sa mas unda nan por akudí ku nan preguntanan i reklamonan.
- Instansianan ku outoridat ankrá den lei. Ta parse ku e diferente instansianan di gobièrnu di reino ku ta protehá interes di konsumidónan na Hulanda (por ehèmpel Consuwijzer i Nederlandse Mededingingsautoriteit) no ta konta pa Boneiru. Esaki no ta hustu ni deseabel.


text:
Un splicacion cortico di e deporte di nos medayista Panamericano Mack van den Eerenbeemt cu ta practica e deporte di RS:X
RS:X ta un categoria di windsurf eligi pa e federacion mundial ISAF cu a remplasa e Mistral One Design cu a usa na e Weganan Olimpico di Beiijng China na 2008.
E disciplina ta similar na e Formula Windsurfing principalmente paso e ekipo di uso ta diseña pa permiti cu por windsurf den condicion d biento abou y modera cu bon rendimiento.
E ekipo di RS:X ta inclui un tabla cu un daga y un vela di un tamaño specifico. E tabla ta midi 286 cm di largo y 93 cm di hancho. E diferencia di e tablanan ta varia, tin ta basta pisa cu 15.5 kg, cu ta casi dobbel di e tablanan di e formula den competencia regular. Pero e ta casi similar cu e peso di e tabla nan a usa den caredanan den e Wega Olimpico di Beiing cu ta e Mistral One Design Class.
Un di e atletanan mas conoci den e classe di RS:X ta e dos bes campeon Olimpico Hulandes, Dorian van Rijsselberghe cu a triunfa den e Weganan Olimpico di London 2012 y Rio 2016.


text:
Aruba Photo Room ta un espacio cu lo tin fotografonan contemporaneo di paisnan miembro di “Organization of American States (OAS)”, como tambe estadonan observador permanente. E exposicion lo ta habri for di diahuebs 24 di october 2019 te cu diahuebs 17 di januari 2020. E coleccion lo ser actualisa cada tres luna y ta habri pa publico gratuitamente.
The Art Museum of the Americas ta orguyoso di trece muestranan di su coleccion di fotografia contemporaneo pa Aruba pa prome biaha. E apertura di un serie di tres luna ta inicia cu Intimate Cartographies: An Approach to Interpersonal Relationships. Un exhibicion di artistanan destaca di e estadonan miembro di OAS; Argentina, Chile, Mexico y Italia cu ta un estado observador permanente di OAS.
The Art Museum of the Americas cu ta un organisacion di Estadonan Americano ta dedica na arte contemporaneo Latinoamericano y Caribense. Su obhetivo ta resalta e cuater pilarnan di OAS: democracia, derechonan humano, seguridad y desaroyo; a traves di artenan visual di su paisnan miembro y observadornan. E colaboracion cu Talk of the Town Hotel & Beach Club lo aumenta e alcance y mensahe di e coleccion y hibe na audiencianan nobo.
Photo credit: Rafa Cruz
Fotografo di e obranan: Giulia Iacolutti (Italia) – Carol Espindola (Mexico) – Eduardo Carrera (Mexico)
E tres imagennan ta saca na ‘Organization of American States F Street NW Building’ na Washington D.C.


text:
Lider di MEP, Evelyn Wever-Croes: XIOMARA MADURO NINGUN MOMENTO A REFERI NA PARTIDO RAIZ
Lider di MEP, Evelyn Wever-Croes:
XIOMARA MADURO NINGUN MOMENTO A REFERI NA PARTIDO RAIZ
Durante conferencia di prensa dialuna ultimo, Minister Xiomara Maduro riba pregunta di prensa, a duna un ehempel di Hulanda di partidonan grandi y partidonan chikito.
Oponentenan y nan spindokternan mesora a spin esaki manera cu Minister Maduro a ataca su partido di coalicion Raiz. Minister Maduro a desmenti esaki y a declara cu na ningun momento el a referi na Partido RAIZ y e no tabata kiermen Partido RAIZ tampoco. Minister Maduro a bisa explictamente cu ta un ehempel di Hulanda.
“Es mas, mi por bisa como lider di e partido partner di coalicion, cu nos ta aprecia e relacion cu nos tin cu partido RAIZ. Partido RAIZ ta un partido serio, cu ta demostra cu kier haci tur locual cu ta posibel pa saca Aruba di e crisis cu e pandemia di Covid y e guera na Ukraina a ocasiona.
Si nos compara, cu tempo nos tabata den un gobierno cu RED y POR, ta full un otro scenario. E egoismo di e dos partidonan ey na final a caba cu gobernacion. E gobernacion di partidonan MEP y RAIZ ta bay den harmonia y a base di respet.
Y si nos compara partido RAIZ cu e partidonan MAS y Accion 21, tambe nos tin cu bisa, cu partido RAIZ ta demostra e seriedad y compromiso cu Aruba, mientras cu MAS y Accion21 ta critica so sin bin cu solucion.
Aruba ta pasando den momentonan hopi dificil y comunidad di Aruba por ta sigur cu un Gobierno di MEP y RAIZ lo saca Aruba di e crisis aki tambe”, Lider di MEP, Evelyn Wever-Croes a expresa.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 20 di ougùstùs 2022.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 20 di ougùstùs 2022.
Kompilá: djabièrnè19 di ougùstùs 2022, 05:00 o.l. (09:00 UTC).
Tempu: Por lo general parsialmente nublá ku chèns pa algu di áwaseru i un poko kalor durante oranan di mèrdia.
Temperatura máksimo lo alkansá 32ºC i temperatura mínimo 26ºC.
Solo ta sali 06:25 i ta baha 18:54 o.l.
Bientu: Generalmente for di ost i moderá; forsa 3 te 4 (12 te 30 km/ora, 7 te 16 nudo).
Situashon general: Un disturbio suak situa awe mainta pafo di laman Karibe ta move den direkshon wèst. E sistema aki lo por influensha e kondishon di tempu durante próksimo dianan, ta antisipá ku nubianan lo oumenta de bes enkuando ku posibilidat pa algun áwaseru pasahero. Mas aleu ta antisipá ku stòf fini for di Sahara den un konsentrashon leve lo permanesé nos region durante próksimo dianan.
Kondishon di laman: Trankil te moderá ku altura di ola entre 0.5 i 1.5 meter (2 pa 5 pia).
Sistemanan tropikal signifikante: Ningun.
Fenómeno spesial: Ningun.
Perspektiva te djadumingu mainta: Parsialmente nublá ku chèns pa algun áwaseru.
Meteorólogo: Luciano.


text: Recientemente Addonsito Croes tawata tin e honor di ta e maestro di ceremonia pa e “Let’s reconnect” car rally scavengers hunt di Aruba Tourism Authority. Total 8 grupo a participa. Cada grupo tabata tin promedio 5 hende. Cu e articulo aki, Addonsito ta manda palabra di danki pa e confiansa brinda. Danki y pabien Raul Piar y su team campeon cu a yud’e cu e organisacion. E evento cu a cuminsa na oficina di ATA y a termina na Hofi Lay na Paradera, a conta cu tremendo presentacion di Chayo y Honey Pot. Na final a anuncia e grupo ganado cu tawata “The Unstoppables”.


text: Den oranan di madruga a drenta informe di cu un turista lo a ser agredi despues di a sali for di casino y ta wardando na un hotel low rise, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un turista cu a haya problema cu un persona den e casino y na su regreso pa hotel na caminda ela ser agredi. Polis a bis’e pa e pasa entrega keho na recherche. Ambulans a presenta pa atende e victima y polis a sigui su patruyahe. Un rato despues a drenta informe di cu e victima a haci fastioso den e ambulans y a bolbe dirigi e patruya na e hotel. Na yegada di e patruya a bin resulta cu despues di a haci fastioso den e ambulans ela sali bay drumi den su camber. Polis a laga sa si e sigui haci fastioso nan lo bin buske pa hib’e den cel.


text:
Festival Calypso & Roadmarch Infantil/Hubenil 2015 di Carnaval
DIADOMINGO dia 18 di januari
Den fin siman e 25 participantenan pa e Festival Calypso & Roadmarch Infantil/Hubenil 2015 di carnaval a tira lot, durante un reunion na FANCY MINGO den Wilhelminastraat. Ey cada un di e 22 participantenan participando diabierna awor pa e corona di Calypso + Roadmarch Infantil/hubenil a haya nan number. CAMBIO DN FECHA! Pa DIADOMINGO dia 18 di januari 2015 cuminsando for di 4:00pm lo tin den CARNIVAL VILLAGE SANICOLAS un FERIA INFANTIL/HUBENIL caminda instancianan y gruponan cu tin di haci cu hubentud di Aruba por presenta nan idea of workshops na nos publico. E festival mes ta start 6:00 pm. Carchi ta obtenibel caba na oficina di SMAC of cerca participantenan desde dialuna. Tickets ta 2 florin pa mucha te cu 12 aña y 5 florin pa adulto. E comicion consistiendo di Addonsito Croes, Edselyn Figaroa y Xavier Maduro ta gradici di awor caba SMAC pa e confianza deposita den nos y tambe Elite Productions, Compra Aruba y Oduber Agencies pa e gran colaboracion. Sequencia di R&C infantil: 1.Ashantee Martus 2.Vonzell Dirksz 3.Xennon Fernandes 4.Xennon Daal 5.Sergio Luis Garcia 6.Myquel Delgado 7.Emanuel Blanco 8.Iyailah Stamper 9.Dayna Leer 10.Rakish Persaud 11.Lacey Albus 12.Xyanne Vieira 13.Reanne Ras Sequencia R&C hubenil 1.Joshua Bryson 2.Jada Mejia 3.Pricilla Quandt 4.Gizane Boekhoudt 5.Rudolfo Gonzalves 6.Desean Mingo 7.Mayxcion Maduro


text:
Ta recorda tur cumprado di rifa di Facultad di Arte y Ciencia (FAS) cu rifa lo tuma lugar 2 di october 2019
E Faculta di Arte y Ciencia (FAS) di Universidad di Aruba (UA) ta corda pueblo di Aruba cu e studiantenan ta bende rifa pa yuda cubri gasto di un biahe educacional na October proximo. E meta di e rifa ta pa e studiantenan por colecta fondo pa paga nan ticket, estadia y transporte. Ta pidi tur comerciante y e comunidad henter pa coopera ya cu di e forma aki studiantenan ta haya e oportunidad pa amplia nan experiencia y conocemento riba nivel practico/internacional. E programa practico/internacional ta pa studiantenan di Social Work and Development (SW&D) y e studiantenan di e programa di estudio Organization, Governance, and Management (OGM). E studiantenan di SW&D ta biaha pa Costa Rica y OGM ta biaha pa Washington DC. E meta di e biahenan aki ta pa stimula e studiantenan pa aspira pa sigui studia (pa un Masters), pa haya experiencia internacional, pa amplia nan perspectiva teorético y pa nan experiencia con ta aplica e teorianan cu nan ta studia den e cursonan por medio di diferente proyecto cu lo bishita na e destinacionnan ya menciona. E rifa lo tuma lugar den ora di merdia (lunch) y lo ser supervisa dor di Notario Sr. Johnson. Por follow nan riba Facebook pa noticia tocante nan rifa: University of Aruba: Organization, Governance and Management – OGM.


text:
Pasobra for di e kreashon di mundu Su atributonan invisibel, Su poder etèrno i naturalesa divino, a wòrdu mirá klaramente, siendo komprendí dor di loke a wòrdu trahá, asina ku nan no tin èksküs. Romanonan 1:20
Henter e kreashon ta revelá e Eterno Poder di Dios Divino, sin laga niun duda di su eksistensia, prinsipalmente ora ta hasi estudio di e kurpa humano, pues su sistema ta produsí energia, pensa, krea inmunidat, kurason ta traha sin stòp dunando bida pa henter e kurpa… E tiki sabiduria humano mester di kurva, bati man i honra e Gigante Rei i Señor di henter e tera.


text:
Diadomingo awor agrupacion ORUBA lo presenta dos concierto fenomenal pa 3pm y 7pm den sala grandi di Cas di Cultura. Oruba ta consisti di e musiconan Reno Steba, Jeremy Bonarriba, Serghio Jansen, Jaderick Croes, Papito Raphael, Arthur Kelly, Johnny Scharbaai y Hubert Thiel.
E show lo estrena coreografia di baile di Oruba Dancers cu Marcie de Jongh, Thayisa Farro y Charlotte Lisere.
E concierto yama Totumba, cual ta referí na e comchi di klei for di cual indjannan tabata bebe awa. A scohe un pa un nomber cu ta refleha nos antepasadonan pasobra e tipo di musica ta e fusion di ritmonan di antes cu harmonianan modern.
Publico por spera un show varia cu lo ta rico den ritmo, baile, e aspect visual, composicionnan nobo y original, netamente traha pa nos top musiconan profesional Rubiano, lidera bou di nos orguyo internacional Reno Steba. No warda pa busca bo carchinan cerca un di e integrantenan of na Cas di Cultura.
Totumba ta un continuacion di Music Exposure, Cas di Cultura su iniciativa pa pone musiconan local riba su tarima, exponiendo talent y treciendo entretenimento di calidad.


text:
Tourism Corporation Bonaire (TCB) ta kontentu di anunsiá ku Boneiru ta riba portada di e revista LINDA, edishon Bikini/Summer ku a sali dia 21 di yüli 2021.
E página ta mustra ‘Win een reis naar Bonaire’ (Gana un biahe pa Boneiru) i e promé resultado di e ‘Kras & Win’ (raspa i gana) ta mustra ku 30 mil lesadó ya kaba a partisipá riba e promé dia ku e revista a sali pa haña un chèns pa gana un biahe pa Boneiru. E bon notisia ta ku e kampaña aki lo kontinuá te ku 21 di òugùstus 2021.
Pa partisipá na e kampaña, partisipantenan tin ku kumpra e revista, i raspa na e página di e kampaña. E premio máksimo ta konsisti di un buelo ida i buelta pa 2 persona pa Boneiru i ku estadia pa 6 anochi na Courtyard by Marriott Dive Resort.


text:
HULANDA — Otro siman e selekshon nashonal di Kòrsou lo tin un kampamentu di entrenamentu na Kòrsou. Komo parti di e kampamentu aki e selekshon di Kòrsou lo hunga un partido di fogeo kontra El Salvador.
Tras di kortina trabounan ta sigui i segun informashonnan, direktor tékniko di e selekshon di Kòrsou Remko Bicentini ketu bai ta buskando refuerso pa e selekshon. Jürgen Locadia di PSV i Patrick van Aanholt di Crystal Palace ta entre e hungadónan ku ta riba radar di Bicentini.
Den un deklarashon na De Gelderlander, Bicentini a bisa ku ámbos hungadó por spera un invitashon di selekshon di Kòrsou den e dianan ku ta bini. Mas aleu Bicentini a bisa ku tambe e tin bista riba Guyon Fernandez i Gervane Kastanneer di ADO Den Haag.


text:
Digicel a duna oportunidat na 75 mucha pa partisipá na klínika di futbòl Real Madrid
Digicel a duna oportunidat na 75 mucha pa partisipá na klínika di futbòl Real Madrid
WILLEMSTAD: Resientemente Fundashon Real Madrid a tene otro klínika di futbòl na Kòrsou, ku a tuma lugá for di dia 18 pa 22 di yüli ultimo na vèlt di FFK. E klínika spesialmente pa muchanan di 6 pa 13 aña di edat a keda patrosiná pa Digicel i Banco di Caribe i tabata spesífikamente dirigí pa desaroyá e habilidatnan den futbòl, pero tambe pa inspirá balor, union, liderazgo i team-work—Digicel, komo marka i operador digital ta haña ku e ta sumamente importante pa siña e muchanan for di un edat hoben e diferente balornan aki. Den un klínika manera esun di Fundashon Real Madrid nan ta risibí tur e hèrmèntnan ku un mucha tin mester pa desaroyá den un adulto ku por kontribuí na su komunidat. Ta p’esei mes e programa a konsistí di 80% deporte i 20% balornan humano nesesario pa praktiká futbòl na un nivel haltu.
E klínika di Real Madrid ta representá un oportunidat grandi pa e hóben lokal. Tur mucha a duna nan máksimo, sinembargo por a saka únikamente 3 MVP (Most Valuable Player), pabien na Mauro Louisa MVP U10, Victor Fernandes MVP U12 i Jaydan Roojer MVP U14. Loke a buska den e MVP ta e balornan ku ta identifiká Fundashon Real Madrid, manera liderazgo, trabou den ekipo, disiplina, kompromiso i kompañerismo. E ganador(nan) di e klínika a resultá e hóbennan Angelo Lombardo i Qiyazir Lake, ku otro aña lo bai Madrid pa representá Kòrsou den e promé edishon di e World Challenge Tournament ku lo tuma lugá den luna di Aprel 2023 na Real Madrid Sport City na Valdebebas.
E muchanan ku a partisipá na e programa di entrenamentu a risibi unifòrm kompleto di Adidas FRM inkluyendo tas, pin, sertifikado, bòter di awa i un bala di futbòl komo rekuerdo di nan partisipashon. E klínika aki ta konta ku sosten inkondishonal di Digicel, ta p’esei mes a duna 75 mucha repartí entre Kòrsou, Aruba i Boneiru pa forma parti di e klínika aki. Esaki ta 15 mucha mas, kompará ku e patrosinio di Digicel na 2019.
Un danki tambe na EWT ku a proveé Gatorade i Pediasure na e partisipantenan. Sigui tur desaroyo riba e página di Facebook di Digicel. Riba imágen e partisipantenan di e klínika 2022 di Fundashon Real Madrid.


text:
Riba diamars 20 di september Reprecentacion di Hulanda na Aruba (VNO) hunto cu alumnonan di historia y institucion di estado (geschiedenis en staatsinrichting), for di VWO clase 6 di Colegio Arubano y Schakelcollege, a organisa e actividad di Prinsjesdag anual.
E actividad aki riba di tres diamars di september ta un bunita ocasion pa brinda atencion na e nificacion di Prinsjesdag na Hulanda y e nificacion di esey pa e paisnan den Reino, particularmente e pais Aruba.
E dia a cuminsa cu un relato cortico di e troonrede pronuncia dor di Rey Willem-Alexander, caminda despues Representante Suplente di Hulanda na Aruba, señor Abrahams, a splica mas over di e nificacion di Prinsjesdag, troonrede, pero tambe e presentacion di e presupuesto y debatenan over di esaki den Parlamento, conoci como e algemene politieke en financiele beschouwingen.
Despues e invitado special di e mainta, ex gobernador Fredis Refunjol, a splica con e proceso di presupuesto di Aruba ta funciona y kico ta e rol di Parlamento den esaki.
A clausura e dia cu un sesion di debate dinamico over di actualidadnan caminda diferente grupo di alumno mester a defende varios punto di bista y cu esaki por a gana mitar studiepunt pa e vak di historia y institucion di estado.


text:
Numeroso investigacionnan haci riba tereno familiar ta mustra e importancia di e rolnan di e tata y mama den e structura di un famia. E presencia, amor, atencion, guia y disciplina cu mayornan ta duna y modela na nan yiunan, ta vital pa nan formacion y conducta. Investigacionnan haci ta mustra cu muchanan cu ta wordo cria den un hogar tradicional unda cu e mayornan ta casa, tin hopi menos chens di mustra diferente sorto di problema (academico, social, emocional, cognitivo), no solamente den nan niñes pero tambe despues como adulto. Famianan cu ta consisti di ambos mayornan, tata y mama, generalmente ta garantisa cu e muchanan tin mas acceso na recursonan economico. E mayornan aki tin e abilidad pa reparti nan tempo, placa y energia y estadisticanan ta mustra cu yiunan den un famia asina aki mayoria di biaha ta e centro di atencion den e hogar. Den otro palabra, e yiunan ta haya e atencion y amor cu nan merece y asina por wordo lanta den un hogar adecua.
Algun otro beneficionan pa muchanan cu ta biba den un famia tradicional:
Muchanan bibando den un hogar asina aki, mayoria biaha ta mas envolvi den actividadnan di comunidad manera deporte, ta tuma iniciativanan pa busca un carera academico y ta bay universidad y eventualmente ta logra un carera profesional. Tambe investigacionnan ta mustra cu ora tin hopi famianan fuerte, esaki ta subi porcentahe di graduacion di studiante na scol, universidadnan y ta haci cu tin mas hende ta wordo emplea. En general, famianan cu ta saludabel y fuerte ta hopi mas stabiel. E mayornan tin e tendencia pa ta mas envolvi cu nan yiunan y ta inverti hopi mas tempo pa yuda nan yiunan bira exitoso den bida.
Estadisticanan pa muchanan cu no ta biba den un hogar tradicional:
Despues di divorcio, muchanan tin 50% mas chens di tin problemanan cu nan salud compara cu muchanan cu ta parti di un hogar unda cu mayornan ta biba hunto. Den hogarnan unda muchanan ta biba cu un padrastro, muchanan tin un probabilidad mas halto di wordo expulsa for di scol, tin mas probabilidad cu nan por conecta den delincuencia, di tin problema cu docentenan na scol, no ta haci huiswerk, tin puntonan mas abao cu esnan cu ta biba den un hogar y famia tradicional. Ora muchanan ta wordo cria den un famia tradicional den cual e mayornan ta casa, esaki ta reduci e probabilidad cu e mucha lo biba den pobresa cu 82%.
Ta pesey e ta di vital importancia pa parehanan y matrimonionan por tin lugarnan cu nan por bay, expertonan y conseheronan cu experiencia cu nan por aserca, ora cu nan tin conflictonan. Matrimonio ta un reto grandi, y hopi biaha ta bay conseheria solamente ora tin problemanan of ora ta mucho laat. Matrimonionan saludabel lo produci muchanan fuerte, cu lo sa di guia y fortifica e futuro di nos pais!
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
INTRODUKSHON DI E BUKINAN DI TESTAMENT NOBO
E estudio aki ta duna un bista general di kada un di e 27 bukinan di Tèstamènt Nobo. E lektor por haña mihó idea ken tabata outor di e buki, ki tempu e buki a wòrdu skirbí, bou di ki sirkunstansia, kiko tabata proposito di e outor, i muchu mas. Tambe tin introdukshon di sekshonnan prinsipal den Tèstamènt Nobo pa duna mihó komprendementu.
Proposito di e estudionan aki, skirbí pa Dean Ressler, ta solamente introduktorio i komo resultado, nan no ta un eksposishon di e teksto mes.
Marko
Lukas
Juan


text:
ORANJESTAD – E proyecto di sterilisacion masivo pa pushi y cacho cu mester a tuma luga na october y november, a keda posponi te proximo aviso. E grupo responsabel pa esaki esta United Dogs Aruba a informa Gobierno di Aruba di nan decision despues di consulta cu e ekipo medico cu ta miho pa pospone e campaña.
MOTIBONAN
Entre e motibonan duna pa cancela e campaña, ta e aumento di casonan di Covid19 cu dos variante nobo, cu a resulta den hopi caso positivo. E grupo a sigui splica cu mientras ta nan responsabilidad pa cuida e siguridad di nan voluntarionan, aworaki e garantia ey no ta posibel. Adicionalmente e departamento di DEA di Merca a dicidi pa para tur licensia di exportacion pa medicina controla, den un intento pa asina para mas tanto biahamento for di Merca.
FECHA NOBO?
Mita di december nan lo evalua internamente riba un fecha nobo y participa esaki na autoridadnan di Aruba. Mientrastanto, nan ta pensando riba un otro forma pa logra nan meta. Nan tin algun idea caba y lo comparti esaki proximamente.


text:
Oranjestad – Prome Minister Evelyn Wever-Croes, den Conferencia di Prensa di diaranson anochi pa trece informacion di maneho di Gobierno pa cu desaroyonan di Covid-19, a duna un reflexion riba e importancia pa tin curashi den momentonan dificil, mescos cu e generacionnan prome cu nos cu a logra hopi pasobra nan no tawata tin miedo. Nan tawatin curashi y a logra cu trabou duro y awe nos por mira atras riba nan logronan. Nan ta nos inspiracion pa sigui y logra.
“Nos a cuminsa un etapa nobo, un etapa hopi importante pa nos tur na Aruba. E etapa aki ta cuminsa cu un poco nerviosismo y duda. Nos ta scucha duda cu si di berdad nos mester habri nos fronteranan, of si nos mester habri frontera cu Merca. Gobierno di Aruba ta monitoriando y evaluando e situacion y nos lo tuma decisionnan den bienestar di cada ciudadano di pais Aruba.
Tambe tin duda si por viaha of den e temporada di vakantie cu ta den porta. Ta posibel pa viaha pero e ta keda algo hopi riesgoso. Mester corda cu si un persona bira malo den exterior y mester bay den cuarentena of isolacion, e lo cay riba propio gasto y lo mester keda mas largo den exterior. Tambe tin e risico cu tur pais por dal frontera cera pa motibo cu e casonan a escala. No lubida tambe cu ora di regresa Aruba, mester haci e test di Covid y bay un par di dia den cuarentena.
Viahamento no ta facil e temporada aki y ta trece nerviosismo. Tin hende ta pro otro ta contra. Tur hende tin nan opinion y nunca bo por complace tur hende. Pero mi kier garantisa pueblo di Aruba cu nos ta scucha boso opinionnan y preocupacionnan y nos ta tene cuenta cu tur aspecto den interes di e ciudadano y pais Aruba.
Tin biaha bo mester evalua kico ta mas importante y cu abo ta duna mas prioridad pero alfinal nos ta tuma nos decisionnan riba conseho di nos expertonan dunando prioridad na bo interes.
Tur hende por tin nan preocupacion y duda pero nunca mester tin miedo. Laga nos pensa un rato riba e generacionnan prome cu nos cu a logra hopi pasobra nan no tawata tin miedo. Nan a mustra curashi. Si nos corda esnan cu tawata traha den mina di fosfaat/mina di oro, nan tawata tin nan preocupacion pero nan no tawata tin miedo. Nan a lora manga y bay traha cu curashi. Nos a conoce plantacion di aloe cu tampoco tawata facil. E refineria y e lucha pa nos autonomia. Si nos wak atras, tur a logra y nan a logr’e cu curashi y cu trabou duro.
Laga nos wordo inspira door di nan den e etapa nobo aki na unda nos ta bay reconstrui nos economia bek, crea cupo di empleo y yuda esnan cu a perde nan empleo y entrada pa haña nan empleo bek y trece e progreso y bienestar cu nos mester pa Aruba”.


text: Artikulo 43 den Statut ta unu ku ta trata alto supervishon den kaso ku Kòrsou mes no por yuda su mes den un situashon kaminda derechinan humano fundamental, siguridat hurídiko i bon gobernashon ta na peliger. Esaki no ta e kaso aktualmente. Ta Kòrsou ta pidi Hulanda pa yudansa i asistensia riba sierto aspekto den e krisis di migrashon, pa motibu di e konsekuensianan ku esaki por trese kune. Aña pasá Hulanda a reakshoná positivo riba e petishon anterior di nos. Nan a kontribuí ku un montante di 132.000 Euro pa mehorashon di e sentro di detenshon pa estranheronan den espara di ekspulshon. Ademas, a duno sosten atministrativo for di diferente ministerio di Hulanda (BZK, J&V) pa yuda Kòrsou ku implementashon di e prosedimentu pa posibilidat pa estranheronan por pidi protekshon bou di art. 3 EVRM.


text:
Konsiderá Señor Ta Haya: Nos ta opservá e posibilidat pa habri un filial na Soria
Nos un NADA mes ku ta bai drenta den e negoshi reino den e aña ku ta bin. Tambe nos guitara sa kiko e tipo di empresa ta di mas komun pa empeñonan oranan i di empeñonan stranhero na nos. Mishel na e Estudio uní Nenga Michael, bou di reino Kódigo di merkansia den kuater entidad corporate ta disponibel.
E parti II di soria di e Kodigo di merkansia di details di kuater entidad corporate disponé di Soria di Sùit. Ta mester indiká ku mayoria di e inkorporá den e empeñonan di Soria skohe e"ask horeca"forma corporation. Ask Hasi (totalmente pa Echonan)Ask Hasi e ta e úniko forma di entidat corporation ku ta pèrmití públikamente di e emishon di echonan.
E gran mayoria di e empeñonan di Soria di skohe e Ask Hasi forma corporation.
E ta mas komun forma ta totalmente di e empeñonan stranhero skohe pa su sabiduria. Yunan Hasi (totalmente di Akuerdo Limitá)Yunan Hasi e ta un grupo ku ta prohibí tin mas di sinkuenta akshonista. Den e último añanan algun empeñonan stranhero tin skohe e Yunan Hasi, sinembargo, e mayoria di e empeñonan stranhero e nan konseho i ta forma un Ask Hisa. Algun empeñonan, frekuentemente, nan a skohe e forma, pa motibu di posibel estudio UNÍ di benefisionan fiskal.
Japa Hasi (Totalmente Limitá)Di un Japa Hasi un òf mas cookies tin akuerdo limita i tin un òf mas cookies por mantené di akuerdo limitá.
Di entidat, manera tur e entidad inkorporá, e ta responsabel pa e tributo di sosiedat. Hapmyeong Hasi (Partner)Ta un Hapmyeong Hasi dos of mas sosio ku a forma e association. Di cookies mester alimenta di akuerdo limita Di entidat, manera tur e entidad inkorporá, e ta responsabel pa e tributo di sosiedat. Go, actualisa: E di soria di e Kodigo di komersio a wòrdu modified. Un aktualisashon di e artíkulo e por haña na: e Establesimentu di un Empresa di Soria.